'Justice League' Yang Mengecewakan Adalah Bukti Filem DC Terlalu Gopoh Mengejar Marvel

Urgh. Selepas terkedu melihat bagaimana Batman dan Superman menyelesaikan pertelagahan mereka dalam filam Batman vs Superman : Dawn of Justice, aku tidak mempunyai harapan besar dalam filem terbitan DC.

Bagaimanapun, rasa teringin tetap menyelinap pada diri ini selepas melihat trailer 'Justice League.'

Sehingga kini, filem-filem terbitan DC lebih banyak menghampakan berbanding mengujakan diri. Tak mahulah aku sebutkan tentang filem Green Lantern lakonan Ryan Reynolds, yang kini menebus kesilapannya dalam 'Deadpool.'

Kita lupakan sahaja filem tak senonoh itu. Macam biasalah kena bagi amaran, andai anda belum menonton filem Justice League, jangan teruskan membaca.

DC meletakkan beban besar pada Justice League untuk mengembalikan maruah filem adiwira mereka. Selepas 'Wonder Woman' dilihat lebih konsisten berbanding 'Suicide Squad', aku harap sekurang-kurangnya filem ini boleh menyaingi 'Man of Steel.'

Namun, masalah serta tragedi melanda produksi apabila Zack Snyder terpaksa digantikan berikutan kejadian buruk yang menimpa anaknya, membuatkan aku tak berharap besar.

Pertama kali aku tahu tentang Zack Snyder, selepas aku takjub melihat bagaimana dia mengolah semula filem 'Dawn of the Dead' lakonan Sarah Polley yang keluar pada tahun 2004. Itu filem pertama arahan dia.

Filem keduanya '300' membuatkan Zack Snyder diangkat dan dipuji berjaya mencipta kesan visual yang belum pernah dipaparkan sebelum ini dalam filem.

Bagi aku '300' merupakan filem popcorn tutup otak yang segar, kerana kisah yang ingin disampaikan ringkas berdasarkan komik rujukannya.

Fokus pada visual membuatkan filem itu menjadika  300 rujukan artis-artis serta penggiat perfileman, dengan adegan ikonik 'This is Sparta!' masih kerap kali dijadikan bualan.

Dalam filem Watchmen. Zack Snyder sekali lagi diangkat sebagai pengarah hebat walaupun filem ini pada aku terlalu perlahan dan panjang. Sekali lagi orang memuji visual filem ini yang aku akui cantik. Aku mula was-was dengan trademark 'style over substance' dalam filem Zack Snyder selepas 'Sucker Punch' keluar.

Jika kita lihat satu per satu filem Zack Snyder, hanya Dawn of the Dead merupakan satu-satunya filemnya yang berbeza.

Selebihnya, dia dilihat terlalu terkunci dengan resipi yang dia jumpai dalam 300 yang dibuat berdasarkan translasi petak-petak komik satu per satu menjadi visual filem, dari 300 ke Watchmen hinggalah Justice League - kita tahu itu filem Zack Snyder kerana cara dia memvisualkan watak dan aksi ada cara tersendiri.

Kekuatan Zack Snyder juga adalah kelemahan paling besarnya yang menghantui Justice League.

Ini berpunca daripada kecewanya aku dengan filem 'Superman Returns' lakonan Brandon Routh sebelum Henry Cavill naik menjadi Clark Kent.

Bagaimanapun, memandangkan sudah banyak kali dikecewakan oleh filem Zack Snyder, aku menonton Wonder Woman dengan berhati-hati selepas dia terlibat sebagai penulis. Tidak mengecewakan, mujurlah. Namun tidaklah layak jadi filem klasik seperti yang ramai katakan.

DC dilihat cuba mencipta identiti sendiri bagi mengelakkan filem mereka dibandingkan dengan filem keluaran Marvel. DC nampak memilih untuk menjadikan filem mereka digambarkan seperti sebuah grafik novel dengan aksi-aksi pertarungan dilakukan seperti gaya 'titan melawan titan.'

Aku sudah terbiasa dengan acuan filem Marvel yang lebih banyak memaparkan aksi dinamik dan kinetik dalam filemnya, berbanding filem DC yang dilihat seolah-olah keliru bagaimana hendak merakamkan babak pertarungan.

Masih ingat babak dalam BvS bila Batman memecah masuk ke dalam sebuah gudang lalu menentang beberapa orang penjahat yang lengkap bersenjata? Filem DC memerlukan lebih banyak adegan sedemikian. Bukannya adegan adiwira kena tumbuk sekali tercampak jauh lalu saling merenung.

Jika nak adegan seperti itu, aku boleh baca komik Dragonball.

Justice League masih lagi mengekalkan formula yang sama di kalangan filem DC (yang sedikit). Visualnya gelap. Adegan pertarungan masih lagi mengekalkan teknik pengambaran sama. Cerita ringannya diberatkan dengan visual yang murung, kali ini diselang selikan dengan watak Barry Allen/Flash dan Aquaman sebagai penambah unsur komedi.

Tidak banyak yang berubah berbanding BvS. Andai kita mengharapkan ada perubahan, tidak banyak penambahbaikan dilakukan dari segi jalan ceritanya. Ceritanya kurang cantik perjalanannya terutamanya selepas Clark Kent dihidupkan semula.

Terlalu cepat Superman dibawa keluar daripada kubur dan dihidupkan menggunakan kaedah yang mirip Lex Luthor menghidupkan Doomsday.

Rasa ingin tahu bagaimana Justice League tanpa Superman mampu bertahan menentang Steppenwolf, dijawab sekelip mata. Terlalu cepat adegan bertukar tanpa penonton diberikan masa untuk menghadam apa yang dah berlaku.

Walaupun begitu, ada beberapa bahagian dalam filem ini yang aku rasakan baik. Aku suka interaksi di antara Barry Allen dan bapanya dipenjara.

Diana Prince seperti biasa diberikan jalan cerita yang menonjolkan wataknya. Aquaman/Arthur Curry membuatkan aku pertama kali rasa hormat pada watak Aquaman walaupun dalam filem ini jelas dia terpinggir dalam segi peranan.

Jika anda tanya aku mana lebih baik BvS atau Justice League, aku pilih BvS kerana kisahnya lebih puas ditonton walaupun terlalu serius. Olahannya lebih kemas dan suntingannya memberikan kita ruang memhami kisah. Cuma adegan 'Martha' itu tetap menjadi parut yang tak mungkin hilang.

Pastikan anda tonton BvS versi panjang, dimana ada pertambahan adegan yang membantu filem itu. Aku harap akan wujud versi sama pada Justice League untuk membetulkan masalah filem ini kemudian hari.

Trilogi filem Dark Knight masih lagi menjadi penanda aras kepada filem-filem adiwira terbitan DC. Trilogi itu dilihat konsisten dan mempunyai latar belakang yang lebih dipercayai.

Tidak ada banyak unsur-unsur makhluk asing atau fantasi membuatkan trilogi tersebut bukan sekadar dianggap antara trilogi filem adiwira terbaik, malahan antara trilogi filem terbaik.

Filem trilogi Batman arahan Christopher Nolan berkesan kerana heronya, Batman diletakkan dalam dunia yang serasi dengan wataknya. Keluarkan dia dari situ, letakkan dia dalan filem Justice League - Batman nampak kerdil. Pergaduhan adiwira bertahap luar dunia dalam Justice League merupakan satu tugas yang tampak mencabar bagi seorang manusia biasa bernama Bruce Wayne.

Dalam komik kejanggalan itu tidak berapa ketara, namun dalam filem ini, Batman nampak terkekang dan hanya membantu dari tepi. Olahan Marvel mengenai dua watak tanpa kuasa hebat iaitu Hawkeye dan Black Widow dalam Avengers, lebih menjadi berbanding Batman dalam Justice League.

Jadi mereka ambil jalan mudah. Jadikan Batman seorang yang akan gunakan peluru untuk menyelesaikan kebanyakan masalah yang dia hadapi.

Flash sendiri mempersoalkan apa kuasa Bruce Wayne dalam filem itu dan jawapan yang Bruce Wayne berikan, jelas menceritakan kesulitan yang dihadapi produksi dalam menterjemahkan watak Batman untuk filem ini.

Semasa bertumbuk sama kuat sama padan dengan Superman dalam BvS, kita tahu dia terpaksa bertindak licik menggunakan kryptonite kerana dia Batman yang faham limitasi diri dan Superman bukan kawannya.

Namun dalam Justice League, watak Batman ditulis terlalu mudah, sehinggakan aku rasakan watak lain boleh menggantikan Batman, tanpa menjejaskan jalan cerita.

Jika BvS ada adegan Martha yang tak masuk akal - Justice League pula ada adegan pertemuan semula Lois Lane dengan Superman, hasil perancangan 'bijak' Bruce Wayne.

Apa yang berlaku selepas Superman hidup semula itu terlalu lemah. Selepas Superman membelasah Justice League dengan mudah, Batman menggunakan taktik terakhirnya meminta Lois Lane menggadaikan nyawanya berdepan dengan Superman yang hilang akal.

Andainya Superman membelasah Lois Lane mati - wow, itu satu twist yang aku tak sangka berlaku dan akan memberikan impak lebih besar yang mampu menyelamatkan filem ini. Ini akan membuatkan Superman yang baru hidup semula, kini mempunyai motif untuk mengamuk pada semua orang.

Itu tidak berlaku dalam filem ini. Clark dan Lois saling berpandangan, jatuh cinta semula dan Clark kembali jadi Clark. Batman yang sakit dibelasah, lega betul rancangannya berjaya.

Senang betul penyelesaiannya. Steppenwolf yang sebelum itu menjinakkan Justice League dengan mudah, dibuli Superman dan Justice League pun meraikan kemenangan mereka.

Masih ingat adegan akhir BvS yang menunjukkan tanah terangkat, kononnya Superman masih hidup?Superman memang benar-benar sudah mati tapi jasadnya nasib baik tidak diterima tanah bumi.

Justice League adalah sebuah filem Zack Snyder yang kemudiannya diolah semula oleh Joss Whedon. Sebagai penonton, aku sependapat dengan ramai pengkritik professional - itulah punca masalah paling besar filem ini.

Zack Snyder mempunyai corak filem yang sangat berlainan dengan Whedon, yang telah membuktikan keupayaannya mengemudi filem adiwira menerusi 2 filem Avengers sebelum ini.

Menonton 'Justice League' yang kucar kacir, susah untuk aku mengelakkan diri aku daripada berimaginasi bagaimana rupanya filem 'Justice League' ini andai Joss Whedon diberikan tanggungjawab mengarahkannya 100%.

Bagaimanapun cabarannya besar. Watak dalam filem ini masih belum ada hubungan yang akrab seperti apa yang kita lihat terjalin dalam filem Avengers selama beberapa tahun diusahakan.

DC kelihatan gelabah mahu mempercepatkan pertemuan Justice League, menyebabkan watak dalam 'Justice League' ini seperti sekumpulan adiwira yang secara tidak sengaja terpaksa bekerjasama tanpa mengetahui kebolehan masing-masing, sehingga memerlukan Superman perlu hidup semula untuk menyelamatkan mereka.

Apabila sebuah kumpulan adiwira memberanikan diri melakukan eksperimen menghidupkan watak yang sudah tiada hanya untuk menang, aku tercari-cari di mana sebenarnya 'justice' dalam mesej filem ini?

Baru bergabung sekali tapi sudah terpaksa melakukan perkara yang biasanya berlaku selepas 2-3 cerita, takut juga selepas ini pun Justice League akan ambil jalan mudah hanya semata-mata untuk menyelamatkan dunia.


9 Negara Dengan Kadar Rasuah Paling Rendah Di Dunia

Umum tahu, rasuah dan korupsi adalah musuh negara nombor 1. Dengan wujudnya masalah ini, tiada mana-mana organisasi yang mampu beroperasi secara efektif dan akan rebah. Ya, adalah mustahil untuk menghapuskan korupsi 100%, namun ia harus dibanteras sekerasnya untuk kebaikan semua.

Ia bukan sahaja memberikan impak negatif kepada organsisasi itu sendiri, malah kepada masyarakat setempat. Jika kerajaan sesebuah negara itu dibelenggu rasuah dan korupsi, rakyat lah yang akan menjadi mangsa.

iluminasi.com ingin berkongsi 9 negara dengan rasuah dan korupsi paling rendah di dunia.

Dengan CPI 81, Kanada adalah negara ke-10 di dunia dengan korupsi terendah. Apa yang membuatkan Kanada kurang rasuah adalah kerana ia adalah negara terbuka dan mengamalkan sistem parlimen demokratik. Parlimennya mempunyai 3 cabang iaitu raja, senat dan rumah bangsawan, dan Raja bagi Kanada ketika ini adalah Ratu Elizabeth II.

Selain itu, kanada sangat dikenali dengan kualiti hidup yang tinggi dengan sistem pendidikan dan kerajaan yang telus. Undang-undang di kanada dilaksanakan oleh cawangan eksekutif. Ia terdiri daripada ratu, perdana menteri dan juga kabinet.

Ia juga merupakan cawangan perundangan yang bertangunggjawab menggubah undang-undang, dan jika diluluskan, akan melalui proses pentafsiran oleh mahkamah tertinggi Kanada.

Seperti Luxembourg, Belanda juga adalah negara di bawah perlembagaan monarki dengan sistem parlimen bersatu. Raja berhak memilih Datuk Bandar dan ahli politik kerajaan, dan perdana menteri adalah ketua kerajaan.

Dalam ucapan perdana menteri Belanda di Mesyuarat Majlis Menteri, beliau menegaskan semua negara perlu memberi perhatian kepada pentadbiran yang baik, peraturan dan undang-undang, langkah-langkah anti-rasuah dan pasaran yang berfungsi dengan baik.

Kerajaan Belanda menggunakan dan mengikut sistem kehakiman yang telus dan program anti-rasuah yang berkesan dalam usaha mengekalkan tahap korupsi serendah yang boleh.

Denga CPI 84, Singapura merupakan negara pertama di Asia, dan ke-7 di dunia dengan korupsi paling rendah. Negara kecil dengan penduduk seramai 5.6 juta ini juga merupakan negara ke-5 di dunia dengan pembangunan manusia di belakang Norway, Australia, Switzerland dan Jerman.

Singapura mempunyai sistem parlimen bersatu dengan sistem Westminster. Sistem perundangan di Singapura yang sangat kuat sangat terkenal secara global kerana kesahihan dan kesaksamaan undang-undangnnya.

Terdapat satu agensi khas yang diberi nama Biro Penyiasatan Amalan Rasuah (CPIB) bagi menyiasat dan mengambil tindakan terhadap rasuah dan korupsi di Singapura.

Monarki adalah ketua negeri di Norway manakala kerajaan diterajui oleh perdana menteri. Di Norway, badan kehakiman tidak mempunyai kaitan dengan cawangan eksekutif dan badan perundangan.

Norway sangat terkenal dan mempunyai undang-undang anti-rasuah yang sangat cekap dan ketat. Undang-undang ini membantu mengekalkan standard yang tinggi dalam sektor awam Norway.

Badan kehakiman Norway adalah bebas daripada cawangan eksekutif dan badan perundangan. Norway juga mempunyai undang-undang anti-rasuah yang ketat dan cekap. Ia membantu mengekalkan standard yang tinggi dalam sektor awam Norway.

Norway adalah negara dengan tahap perkembangan manusia paling tinggi di dunia.

Di tangga ke-5 dengan CPI 86, kerajaan Switzerland menggunakan sistem republik demokratik. Rakyat Switzerland mempunyai hak untuk mempengaruhi aktiviti kerajaan melalui rujukan yang tepat. Dengan cara demokrasi secara langsung ini, kerajaan Switzerland menjadi salah satu sistem demokrasi yang paling stabil di dunia.

Pemerintah tertinggi Switzerland adalah Presiden di mana jawatan ini bertukar setiap tahun bermula 1 Januari dan berakhir 31 Disember setiap tahun. Giliran itu bertukar-tukar dalam Majlis Perseketuan yang mempunyai 7 anggota. Ketika ini, Presiden Switzerland adalah

Rangka kerja perundangan yang tegas dan undang-undang anti-rasuah yang sangat berkesan juga menjadi penyumbang kepada kedudukan Switzerland dalam senarai ini. Perudangan ini sangat membantu kerajaan mereka dalam mengekalkan sistem yang bebas rasuah dalam sektor awam.

Switzerland berkongsi kedudukan ke-2 dunia dengan Australia dari segi perkembangan manusia.

CPI Sweden meningkat sebanyak 1 mata dari 87 ke 88 daripada tahun 2015 hingga tahun 2016. Negara yang terkenal secara global dari segi kualiti hidup tinggi, kesaksamaan, pembangunan manusia, pendidikan dan kesihatan yang baik ini mempunyai sistem parlimen demokratik dengan perlembagaan monarki.

Penyumbang terbesar kepada CPI yang tinggi adalah kerajaannya yang sangat telus dan stabil. Sweden mempunyai unit anti-rasuah yang sangat efisyen dalam menyiasat dan mendakwa aktiviti rasuah. Agensi kerajaan Sweden menganggap korupsi adalah sebagai penyalahgunaan kuasa.

Finland diterajui oleh perdana menteri sebagai ketua kerajaan dan mengamalkan parlimen republik. Di Finland, pemimpin politik mempunyai komitmen yang sangat tinggi menentang rasuah dan kerajaannya juga mengekalkan sistem ketelusan dan berintegriti.

Selain itu, rangka kerja undang-undang yang sangat kukuh dan badan kehakiman yang bebas daripada mana-mana agensi kerajaan mengurangkan peluang rasuah dalam negara ini.

Korupsi yang sangat rendah juga menyumbang kepada kestabilan negara termasuklah tahap pendidikan yang terbaik, di mana sistem pendidikan Finland berada di tangga pertama dunia.

Berkongsi tangga pertama dengan Denmark sebagai negara paling kurang rasuah di dunia dengan CPI 90 adalah New Zealand. Negara kiwi ini mempunyai sistem parlimen dengan perlembagaan monarki, dan ketua negara New Zealand adalah Ratu Elizabeth II.

Sama seperti Singapura, kerajaan New Zealand juga menggunakan model Westminster dalam pemerintahannya. Badan kehakiman New Zealand dapat mengekalkan akauntabiliti dan kesaksamaan dalam beroperasi dengan bergerak berasingan dan bebas dari cawangan eksekutif dan badan perundangan.

Di Denmark, rasuah dalam pentadbiran, perniagaan dan lain-lain jenis korupsi adalah sangat jarang berlaku. Antara sebab Denmark menjadi negara paling kurang rasuah di dunia adalah kerajaannya sangat telus, berintegriti, badan kehakiman yang bebas, aktivisma sivik dan kepercayaan sosial oleh rakyatnya.

Undang-undang jenayah Denmark melarang segala jenis dan bentuk rasuah. Dengan mempunyai tahap korupsi yang rendah, ia menyumbang kepada taraf kehidupan yang tinggi, penyesuaian sosial yang tinggi, kadar celik huruf yang sangat tinggi dan kesaksamaan yang baik.

Denmark juga mempunyai tahap perkembangan manusia yang baik iaitu di tangga ke-5 dunia berkongsi kedudukan dengan Singapura.

Di manakah negara kita? Malaysia berada di kedudukan ke-55 dengan CPI sebanyak 49, di bawah negara-negara Afrika seperti Bostwana, Rwanda dan Namibia. CPI tersebut turun 1 mata dari tahun 2015 iaitu 50, dan turun 2 mata dari tahun 2014 iaitu 52.

Corak penurunan CPI ini membuktikan bahawa kadar rasuah di Malaysia agak membimbangkan. Ia juga dikuatkan dengan kes-kes penyelewangan dan penyalahgunaan kuasa yang semakin berleluasa.

Jika mata untuk lulus ada 50, dengan 49 mata, Malaysia boleh dikatakan sedang "gagal" dari segi kadar rasuah.


5 Negara Paling Banyak Menyimpan Emas di Dunia

Emas merupakan sejenis logam yang dikatakan mampu mengekalkan nilainya seiring dengan nilai inflasi dan pelaburan emas dikatakan antara pelaburan paling baik untuk jangka masa panjang bagi setiap individu, selain daripada pelaburan dalam bentuk aset dan pelaburan monetari.

Bukan hanya sekadar invdividu sahaja yang menyimpan emas, malahan banyak negara juga mengamalkan tabiat menyimpan emas, ekoran nilainya yang mampu membantu sesebuah negara dari segi ekonomi ketika berdepan krisis.

Tahukah anda apakah 5 negara penyimpan emas terbesar di dunia?

Negara Perancis telah mengumpul hampir 2,435.9 tan emas semenjak tahun 1950 lagi, dengan majoritinya disimpan di dalam bilik kebal Bange de France di Paris sementara selebihnya disimpan di luar negara. Beberapa ratus tan telah pun dijual pada awal tahun 2000 namun simpanan emas Perancis kekal stabil semenjak 2009.

Negara Itali pula mempunyai 2,451 tan simpanan emas. Kaedah penyimpanan emas Itali pula berlainan berbanding dengan negara lain kerana bank pusat Itali, Banca d'Italia adalah pemilik simpanan emas mereka dan bukan hanya sebagai pengelola simpanan, seperti yang diamalkan majoriti negara lain. Simpanan emas Itali disimpan di Rome dan juga dalam Swiss National Bank, Federal Reserve Bank New York serta Bank of England.

International Monetary Fund (IMF) adalah gabungan negara-negara yang membangunkan kerjasama di antara 189 negara anggota. Apabila IMF ditubuhkan pada tahun 1944, kesemua negara yang menyimpan dengan IMF dilakukan dengan emas, dengan penambahan kuota simpanan negara peserta juga perlu melalui transaksi menggunakan emas. Jumlah terkumpul emas simpanan kesemua negara anggota IMF adalah 2,814 tan sehingga kini.

Sejarah Perang Dingin yang berlaku satu masa dulu yang dirisaukan akan menyebabkan simpanan emas Jerman jatuh ke tangan Soviet, membuatkan emas-emas simpanan Jerman disimpan di seluruh dunia. Majoriti masih lagi disimpan di Federal Reserve Bank di New York, Bank of England dan juga Banque de France. Jerman secara kolektif mempunyai simpanan emas sebesar 3,373 tan dan dianggarkan separuh daripadanya, telah berjaya dibawa pulang, kini disimpan di Frankfurt.

Amerika Syarikat adalah negara yang mempunyai simpanan emas terbesar di dunia jauh mendahului kesemua negara dengan simpanan sebesar 8,133.5 tan. Majoriti simpanan emas Amerika Syarikat disimpan di Fort Knox, Kentucky yang digunakan sejak tahun 1937 selepas kerajaan Amerika di bawah Presiden Roosevelt mengharamkan simpanan emas oleh individu warganegara Amerika Syarikat, ketika itu. Dianggarkan Fort Knox sehingga kini menyimpan 2.3% jumlah emas yang pernah dikeluarkan sejak bermulanya tamadun manusia.

Jika anda adalah salah seorang yang belum memulakan simpanan emas, sama ada dalam bentuk jongkong, mahupun dalam bentuk barangan kemas, kami cadangkan anda baca artikel ini untuk mengetahui di mana anda mampu dapatkan emas pada harga yang lebih murah di negara kita.


Inilah punca kenapa 7 remaja ini membunuh ibu bapa mereka sendiri

Bukan setiap hari kita dengar kisah ibu bapa yang dibunuh dengan kejam oleh anak sendiri. Namun, kes-kes seumpama ini masih berlaku di seluruh dunia dan ia semestinya amat membimbangkan kerana menunjukkan betapa tertekannya kehidupan anak-anak ini. Orang yang normal tidak mungkin boleh berkelakuan begitu, mesti ada sesuatu yang menyebabkan mereka sanggup bertindak sedemikian sehingga mencabut nyawa kedua-dua orang tua.

Kami kongsikan 7 punca anak-anak mampu menyebabkan dan membiarkan ibu bapa mereka mati:

Stacey Lannert membunuh bapanya ketika dia berusia 18 tahun. Menurut Stacey, dia dan adiknya Christy telah bertahun-tahun menderita menjadi mangsa penderaan seksual. Akhirnya, dia tidak mampu bertahan lagi dan menembak mati bapanya ketika dia sedang terbaring di sofa akibat mabuk. Hakim menjatuhkan hukuman penjara seumur hidup namun dia dibebaskan awal selepas peguamnya mengeluarkan satu petisyen. Dalam satu temuramah dengan ABC News selepas pembebasannya pada 2009, Stacey memberitahu yang sesiapa sahaja yang sanggup memegang dan merogol anak perempuannya sendiri adalah syaitan bertopengkan manusia. (Sumber)

Jasmine Richardson hanya berusia 12 tahun ketika berkenalan dengan lelaki berusia 23 tahun yang mengaku dirinya seekor serigala jadian berusia 300 tahun. Kedua-duanya jatuh cinta, namun setelah ibu bapa Jasmine mendapat tahu, mereka dihalang daripada berjumpa. Jasmine kemudian bersekongkol dengan buah hatinya dan merancang untuk membunuh ibu bapanya dengan menikam tubuh mereka berkali-kali di rumah mereka di Alberta, Canada. Rancangan itu berjaya. Mereka juga membunuh adik lelaki Jasmine kerana berasa kasihan sekiranya meninggalkan dia sendirian tanpa ibu dan ayah. Selepas menjalani hukuman penjara selama 10 tahun iaitu hukuman maksimum bagi pesalah di bawah umur, Jasmine dibebaskan. (Sumber)

Ketika berusia 25 tahun, Roberto Martinez-Marinero telah memukul ibunya sampai mati menggunakan kayu besbol dan mencampakkan adik lelakinya berusia 4 tahun dari atas jambatan. Dia sanggup berbuat demikian selepas bergaduh dan terlalu geram dengan sang ibu yang mengalami masalah kewangan. Roberto juga telah 'membuang' adiknya yang masih lagi seorang bayi berusia 11 bulan di dalam tong sampah. Hakim menjatuhkan hukuman penjara dua kali seumur hidup atas kesalahan membunuh ibu dan adiknya. Teman wanita Roberto juga didapati telah bersubahat dalam kes ini. (Sumber)

Tyler Blansit merupakan seorang pelajar kolej di University of Alabama semasa bergaduh dengan ibunya tentang keputusan peperiksaan pada tahun 2015. Pergaduhan itu berakhir dengan kematian ibunya selepas dipukul menggunakan kayu besbol. Pada September 2017, Tyler mengaku bersalah dan dijatuhkan hukuman penjara selama 25 tahun. (Sumber)

Ibu bapa Esmie Tseng adalah imigran dari China yang sentiasa meletakkan standard yang terlampau tinggi buat anaknya. Esmie sering mengemas kini laman blognya di mana dia menceritakan segala layanan buruk yang diterima daripada kedua-dua orang tuanya. Esmie pernah dikurung kerana mendapat markah 96% dalam peperiksaan selain diugut membuang piano kesayangan Esmie sekiranya tidak memenangi pertandingan peringkat daerah. Pada tahun 2005, Esmie yang ketika itu berusia 16 tahun tidak mampu bertahan lagi dan menikam ibunya yang berusia 55 tahun sehingga mati. Esmie telah dikenakan hukuman penjara selama 8 tahun. (Sumber)

Kipland Kinkel sememangnya seorang yang amat sukakan bom dan bahan letupan sejak dari kecil. Bapanya membelikan dia senapang ketika masih berada di sekolah menengah dengan harapan dia akan berlatih hobinya dengan selamat. Namun, ketika berusia 15 tahun, Kipland telah menembak kedua-dua ibu bapanya. Dia pergi ke sekolah seperti biasa pada hari berikutnya dan membunuh 2 orang lagi pelajar serta mencederakan 25 yang lain. Hakim telah menjatuhkan hukuman penjara selama 112 tahun kepada Kipland tanpa parol. (Sumber)

Walaupun pengakuan Lowell Lee Andrews yang mengatakan dirinya gila pada tahun 1958 ditolak, dia telah didiagnos menghidap skizofrenia dan tidak pernah berasa menyesal selepas membunuh kedua-dua ibu bapa serta adik perempuannya. Lowell ketika itu merupakan seorang pelajar kolej dan sedang bercuti Thanksgiving di rumah. Dia selesai membaca sebuah buku, sempat bercukur, memakai baju baru dan berjalan menuju ke ruang tamu untuk membunuh keluarganya. Dia membuat pengakuan kepada seorang paderi namun tidak menunjukkan penyesalan. Menurutnya, perbuatan tidak rasional itu disebabkan dia terlalu mahu mewarisi ladang keluarga. Pada tahun 1962, Lowell dihukum gantung sampai mati. (Sumber)

Itu adalah antara punca-punca yang menyebabkan anak-anak sanggup membunuh ibu bapa sendiri. Di Malaysia, kebanyakan kes yang kita sering dengar anak membunuh ibu bapa adalah disebabkan berada di bawah pengaruh dadah (Sumber #1, #2). Namun, ada juga kes di mana anak sanggup mengelar leher ibu akibat enggan membelikan telefon pintar.

Kini, sudah terlalu ramai anak-anak yang menjadi tuan kepada ibu bapa. Tiada langsung rasa hormat dalam diri. Bukan saja boleh mengherdik dan bersikap kurang ajar dengan kedua-dua ibu bapa, bahkan sanggup mencabut nyawa mereka.

Di manakah silapnya? Adakah salah asuhan dan didikan dari kecil? Ataupun anak zaman kini dibesarkan dalam masyarakat yang terlalu mengikutkan perasaan? Silap sikit, dikecam. Silap sikit, ditikam.


10 makanan pedas berapi dari seluruh dunia

Jika anda penggemar makanan pedas, anda mesti rasa tak puas dan hambar kalau makanan itu tak rasa cili langsung, kan? Sementara orang lain rasa menyengat di lidah, air mata meleleh, hingus merembes dan dahi berpeluh, anda makan seolah-olah macam tak ada apa-apa.

Makanan pedas sememangnya seperti kita sedia maklum amat mudah didapati di negara sendiri. Tapi jika anda berkunjung ke negara lain, kadang-kadang rasa seperti hidup kurang lengkap kerana tak dapat menikmati masakan pedas.

Jadi, anda bolehlah mencuba juadah dan menu yang bakal kongsikan ini sekiranya anda bercuti atau melawat di negara-negara tersebut. Pasti terangkat!

Anda dianggap 'membunuh diri' sekiranya anda cuba memakan kepak ayam ini. Ayam yang berasal dari Amerika Syarikat ini menjadi menu pembuka selera dengan kombinasi sos pedas, empingan cili dan ditabur dengan cili potong.

Makanan India sememangnya dikenali kerana rasa pedas dan penuh dengan rempah ratus. Menu yang berasal dari wilayah Goa ini dikhabarkan mampu membuatkan lidah anda pijar seperti terkena api. Antara bahan yang digunakan adalah cili bhut jolokia, salah satu cili terpedas di dunia.

Ditabalkan sebagai kari paling pedas dalam dunia, ia merupakan inspirasi unsur British dan Asia. Ia mengandungi 10 jenis cili yang dikatakan mampu menyebabkan seseorang terhalusinasi akibat kepedasan melampau.

Dalam bahasa mudah, menu ini sebenarnya merupakan salad kentang namun jangan biarkan warna dan rupanya mengaburi mata anda. Hidangan istimewa Peru ini diperbuat daripada kentang dan telur rebus yang dihiasi dengan sos keju sejuk campuran cili Amarillo dan habanero. Berapi!

Menu pedas meletup yang berasal dari Jamaica ini diperbuat daripada cili scotch bonnet dan pelbagai rempah Caribbean.

Stu pekat dan berempah kegemaran masyarakat Ethiopia ini dibuat menggunakan paprika pedas dan chili allspice. Dilaporkan kepedasannya terus menangkap lidah sejurus dimasukkan ke dalam mulut. Pengalaman yang anda tak boleh lepaskan sebagai seorang peminat fanatik pedas.

Makanan ruji dari negara jiran kita ini seolah-olah sudah sebati dengan jiwa rakyat Malaysia. Lambakan kedai Siam dalam negara seakan-akan bersaing siapakah yang menghasilkan tomyam paling pedas dan sedap. Walau bagaimanapun, ia masih tak sama dengan tomyam di negara asal. Kena cuba dulu, baru tahu perasaan tangkap nangis.

Makanan dari negara China sering dikaitkan dengan 'tak pedas langsung' seperti nasi goreng cina, dim sum dan yee mee. Tapi tahukah anda sebenarnya menu-menu yang berasal dari wilayah Sichuan di China kebanyakannya pedas berapi belaka.

Stu Korea ini direneh perlahan dalam cili sehingga pekat dan pedas berdesing. Satu suapan sahaja mampu membuatkan lidah anda terbakar.

Makanan Mexico tidak sah ketulenannya jika tidak pedas. Dengan pelbagai cili terpedas yang berasal dari Mexico seperti Jalapeno, Poblano, Serrano, Habanero dan Ancho, sukar untuk mencari makanan di Mexico yang tidak membuatkan dahi anda berpeluh. Jika anda berani, boleh cuba menu yang dipanggil Pozole.


10 Negara Yang Sangat Diskriminasi Terhadap Pelancong "Mat Saleh"

Pelancongan boleh menjadi lubuk emas dalam sektor ekonomi jika diuruskan dengan baik, dan kebanyakan negara di seluruh dunia menyambut kedatangan pengunjung dengan tangan yang terbuka. Walaubagaimanapun, terdapat beberapa lokasi dari segenap pelusuk dunia yang menyatakan negara mereka adalah lebih baik tanpa kehadiran orang luar.

Berikut adalah senarai 10 negara mengamalkan dasar tutup pintu kepada warga Amerika dan juga banyak lagi negara lain dari seluruh dunia.

Setiap pelancong dikehendaki mendapat tajaan kerakyatan atau kewarganegaraan yang sah. Walaupun ditaja dengan cara betul, tiada jaminan seseorang itu akan diberikan visa kerana proses pengeluarannya adalah sangat teliti.

Iran kini tidak lagi mempunyai Kedutaan Amerika, hasil daripada peristiwa tebusan yang tegang berlaku di sana pada tahun 1979. Jika anda berjaya mendapatkan visa Iran melalui kedutaan Pakistan di Washington, D.C., anda masih perlu membuktikan bahawa anda datang bersama kumpulan pelancong.

Setiap pelancong perlu mendapatkan pakej pelancongan yang lengkap sebelum melawat Korea Utara. Sepanjang lawatan, anda dikehendaki berada bersama pemandu pelancong setiap masa. Ketiadaan kedutaan Korea Utara di Amerika bermaksud anda perlu berkunjung ke China terlebih dahulu sebelum menempah pakej pelancongan.

Syria ketika ini masih lagi di dalam konflik, tetapi jika konflik ini tidak menggugat anda, kemungkinan untuk mendapatkan visa adalah hampir mustahil. Disebabkan setiap visa perlu diluluskan melalui proses yang rumit, kemungkinan besar pelancong terpaksa menunggu lebih lama ataupun langsung tidak diluluskan.

Hubungan antara Cuba dan Amerika Syarikat adalah sedikit tenang, tetapi peraturan pelancongan semasa masih tidak membenarkan sesiapa sahaja memasuki negara tersebut dengan mudah. Kecuali anda boleh membuktikan bahawa anda berada di sana di atas urusan yang rasmi, jika tidak anda perlu mengunggu lebih lama untuk melawat negara tersebut.

Somalia sangat dikenali dengan kehadiran ramai lanun yang menguasai laut di sekitarnya, yang menjadi sebab terbaik untuk tidak pergi ke sana. Walaupun anda berjaya melepasi lanun-lanun tersebut, anda tetap memerlukan tajaan dan jemputan untuk mengunjungi negara tersebut.

Jika Angola berada dalam senarai lokasi yang anda mesti kunjungi, anda perlu mempunyai wang perbelanjaan yang mencukupi sebelum anda tahu samada anda boleh pergi ke sana. Sebelum anda memohon visa, terlebih dahulu anda perlu membayar yuran permohonan dan yuran jemputan, kemudian menempah tiket penerbangan dan juga penginapan hotel.

Sehingga tahun 2014, Republik Afrika Tengah tidak mempunyai Kedutaan Amerika, dan semua pelawat A.S. mesti memohon visa melalui Kedutaan Perancis. Tambahan pula  sempadan CAR(Central African Republic) adalah sangat terhad, dan terdapat satu lokasi di mana warganegara Amerika langsung tidak diterima kehadiran mereka.

Libya dan Amerika memiliki hubungan yang tegang hampir dalam kesuluruhan abad ke-21, dan, Kedutaan Amerika telah ditutup di sana pada tahun 2014. Tanpa visa, warganegara Amerika tidak mempunyai banyak cara untuk mengunjungi negara yang bergolak ini, dan punca utamanya adalah sentimen anti Amerika dan juga kadar jenayah yang tinggi.

Algeria adalah sebuah lagi negara yang memerlukan pelancong membuktikan bahawa mereka mampu untuk menanggung segala perbelanjaan sebelum mereka tiba di sana. Pertama sekali, tempah penginapan hotel, kemudian dapatkan dokumen penginapan. Setelah anda memiliki kesemua itu, anda perlu berurusan dengan agensi pelancongan tempatan untuk jaminan jemputan. Akhir sekali barulah permohonan visa boleh dibuat.


Trump telah melanggar usaha-usaha perjanjian damai selama ini. Genius atau tolol?

Kemenangan Parti Republikan dalam Pilihanraya Presiden Amerika Syarikat 2018 telah membuktikan persepsi yang telah lama dimainkan. Umumnya, dasar-dasar luar negara parti tersebut kerapkali mencetuskan perbalahan, dan jika parah, peperangan. Pertabalan Donald Trump tidak pernah bantu meringankan persepsi tersebut. Sejak hari pertama lagi, beliau mendatangkan masalah kepada semua pihak dan apabila api terlalu marak, baginda mengawal keadaan dengan cara yang cuai.

Pengiktirafan Baitulmaqdis sebagai ibu negara Israel tiada bezanya. Pada Disember 7, 2017, Amerika Syarikat memohon Israel bertenang sementara mereka menimbang keputusan berdasarkan sokongan dan penentangan [1]. Apa yang sedang berlaku adalah, Donald Trump barangkali mengumumkan satu perkara yang tidak diteliti dan diperhalusi.

Perkara ini bukanlah satu kejutan. Donald Trump pernah mengumumkan bahawa beliau akan menyekat kemasukan orang Islam sehinggalah pihak berkuasanya dapat mengenalpasti masalah keganasan sebenarnya (yang melibatkan orang Islam). Kemudian beliau berubah nada, bahawa hanya orang-orang Islam dari negara-negara tertentu sahaja akan disekat untuk saringan. Perlaksanaan dasar tersebut pun ibaratkan perbuatan teran sembelit setelah Jabatan Keadilan membangkang draf yang dibentangkan White House. Sememangnya seorang ketua negara harus berfikir dan berbincang dengan baik sebelum mengumumkan satu tindakan.

Jelas sekali sebaliknya sedang berlaku, dan geopolitik Timur Tengah kemudian berada dalam keadaan tidak teratur. Setakat ini, masih belum ada negara yang berbuat sedemikian, terutamanya sekali tindakan memindahkan pejabat kedutaan negara ke, menurut Presiden Recep Tayyip Erdogan “garisan merah”, Baitulmaqdis. Raja Abdullah turut menyuarakan penentangan terhadap tindakan ini, menitahkan Jordan dan Turki akan bersatu untuk berdepan dengan cabaran ini.

Tindakan Donald Trump tidak sepatutnya dianggap sebagai kejutan. Beliau bukan satu-satunya presiden yang nekad untuk mendirikan kedutaan di Baitulmaqdis. Pada penghujung 1980-an, Baitulmaqdis menjadi isu utama dalam penentuan dasar luar negara Amerika Syarikat. Sejak 1989 , Israel telah memajakkan sebidang tanah besar di Talpiot kepada Amerika Syarikat untuk mendirikan pejabat kedutaan. Februari 1992 merupakan bulan demam pilihanraya. Ketika itu, Bill Clinton mengisytiharkan sokongan kepada pengiktirafan Baitulmaqdis. Namun setelah mendapat kerusi presiden, beliau tidak membuat sepertimana yang dijanjikan. Amerika Syarikat dibawah pentadbiran beliau tidak mengiktiraf Baitulmaqdis sebagai ibu negara Israel.

Setelah meneliti kesan-kesan yang akan timbul daripada sekutu-sekutu Amerika Syarikat, Bill Clinton menandatangani rang undang-undang yang kedutaan Amerika Syarikat akan pindah ke Baitulmaqdis dalam masa lima tahun [2]. Penglibatan Bill Clinton sebagai orang tengah antara Yasser Arafat dan Ehud Barak kemudian menjadi masalah utama dalam perlaksanaan rang undang-undang tersebut. George W. Bush semasa berkempen mengecam Bill Clinton atas janji kosong. Beliau mendabik dada mengatakan usaha akan bermula sebaik sahaja beliau dilantik, satu janji di hadapan pertubuhan-pertubuhan Yahudi seperti AIPAC dan Suruhanjaya Yahudi Amerika.

Perlaksanaan perpindahan dibawah pentadbiran beliau kekal dalam perantaraan iaitu “dalam proses”. Setiausaha Negara Colin Powell kemudian diutuskan untuk mematahkan hati para Yahudi. Pentadbiran Bush kemudian tamat, dengan Duta Besar Amerika Syarikat di Israel berkata bahawa tiada langsung perbincangan serius mengenai perkara ini. Masuk ke dalam pentadbiran Barack Obama, perkara yang sama berlaku, dan janji Bill Clinton sehinggalah Donald Trump berkuasa kekal sebagai kenyataan politik semata-mata.

Apa yang ramai tidak tahu adalah, Amerika Syarikat tidak akan menjadi negara pertama untuk menapakkan pejabat kedutaan di Israel. Sekitar 1950-an, sebanyak 16 negara telah mendirikan pejabat kedutaan di kota tersebut. Pada hari ini, senarai negara tersebut beroperasi di Tel Aviv. Perpindahan mereka berlaku atas sebab Baitulmaqdis masih lagi belum dimandatkan sebagai kedaulatan Israel. Pandangan umum sedunia menetapkan bahawa status Baitulmaqdis perlu diberikan kesimpulan berdasarkan rundingan antara Palestin dan Israel. Berdasarkan usaha tersebut, Baitulmaqdis akan dikongsi kedua-dua negara, bahawasanya Palestin akan merangkul Timur Baitulmaqdis sebagai ibu negara.

Ketiadaan pengiktirafan rasmi menyebabkan penarikbalikan pejabat-pejabat kedutaan di sana. Masalah bermula apabila Perang Yom Kippur, yang menyaksikan satu demi satu negara tidak lagi mahu bertapak di Baitulmaqdis. Untuk mengeruhkan lagi keadaan, Israel meluluskan rang undang-undang yang memandatkan keseluruhan Baitulmaqdis sebagai ibu negara dalam bentuk “kota sepenuhnya dan bersatu”. Dan Baitulmaqdis setelah berpuluh-puluh tahun tidak mempunyai satu pejabat kedutaan. Donald Trump mampu mengubahnya. Namun begitu, beliau juga mungkin akan mengiktirafkan Baitulmaqdis sebagai ibu negara Israel dan buat apa yang pendahulu-pendahulunya lakukan: menundakan keputusan sehingga keluar pejabat.

Dengan ancaman amukan daripada pihak Palestin, juga pembakaran patung Donald Trump di Baitul Laham, api yang ditakuti Amerika Syarikat sudah mula marak. Seketika seluruh dunia kini menahan nafas menantikan percaturan seterusnya, apa yang pasti adalah strategi White House telah memakan diri dari segi hubungan bersama sekutu. Jika selama ini Amerika Syarikat hanya berpura-pura sebagai 'middle man', tindakan Donald Trump telah mendedahkan kedudukan sebenar negara tersebut. Hasilnya, tentu sekali perkara ini membuka peluang kepada pihak lain untuk menggalaskan tugas, khususnya China yang sedang giat mencari peluang untuk masuk ke Timur Tengah.

Amerika Syarikat hanya perlu berharap yang kepentingan mereka tidak akan kering seperti tekak Donald Trump semasa pengumuman tempoh hari.


Ahli Parlimen Pembangkang Uganda Akui Jatuh Cinta Dengan Negeri Sarawak

Pada 18 November 2017, saya tiba di Kuching ibu negeri Sarawak - salah sebuah negeri yang terletak dalam Malaysia.

Saya ke Kuching untuk menyertai acara World Islamic Economic Forum atau WIEF yang diadakan setiap tahun di Borneo Convention Centre. Acara ini selalunya mampu menarik minat lebih 3000 ribu penyertaan dari seluruh dunia, yang mahu membincangkan tentang topik berkaitan makanan halal, perniagaan, perbankan Islam dan bermacam lagi.

Majlis itu dirasmikan oleh Perdana Menteri Malaysia, Mohammad Najib yang juga disertai oleh enam orang pemimpin negara atau wakil negara yang menyertai.

Saya rasakan penganjur sengaja mengadakan acara ini di Kuching, yang letaknya 2 jam perjalanan udara dari ibu negara Malaysia, Kuala Lumpur untuk memberikan pendedahan masyarakat luar kepada keindahan negeri Sarawak pada mereka yang hadir.

Saya hanya mampu katakan sebagai orang luar - Kuching bersih dan bandarnya cukup terancang. Saya gemar melihat  pembangunan fizikal Malaysia, tetapi  melihat fokus pemimpin Malaysia sedikit sebanyak membuat saya membandingkan negara saya dengan Malaysia.

Malaysia disenaraikan pada kedudukan ke 6 dalam indeks kebolehsaingan ekonomi Asia selepas Singapura, Qatar, Israel, Emiriyah Arab Bersatu dan Jepun. Secara keseluruhan, Malaysia berada pada tempat ke 23 dalam senarai dunia. Di seluruh dunia, terdapat 195 negara termasuklah Palestin.

Malaysia mempunyai jumlah penduduk sebanyak 31 juta orang dan diletakkan dalam kedudukan ke 35 kedudukan KDNK dunia dengan purata per kapita $27,267. Yang lebih penting, hanya 3.4 peratus rakyat Malaysia menganggur. Yang mengkagumkan, semasa saya di sana, saya diberitahu yang Malaysia terpaksa memohon kerjasama pihak Indonesia untuk memenuhkan kuota pekerja dalam bidang pertanian kelapa sawit.

Rakyat Malaysia dalam bidang pekerjaan, secara statistiknya terbahagi kepada 11% penglibatan dalam pertanian, 36% dalam bidang industri dan 53% terlibat dalam bidang perkhidmatan. Produk yang di eksport keluar dari Malaysia pula adalah kenderaan, produk pertanian, produk teknologi dan lain-lain.

Harus diingatkan perbezaannya- Malaysia mempunyai nilai ekonomi sebanyak $922 billion berbanding Uganda yang sebesar $27 billion. Penduduk Uganda pula berjumlah 40 juta orang. Dalam ucapannya, Mohammad Najib menekankan sasaran beliau meletakkan Malaysia dalam 20 negara terkaya dunia.

Mereka berpakat mahu mengubah perlembagaan bagi membenarkan seorang yang sudah berumur 75 tahun dibenarkan bertanding jawatan Presiden. Itu adalah perbandingan yang kerap bermain dalam kepala saya setiap kali saya melawat negara luar. Apatah lagi apabila mesyuarat kabinet lebih banyak menghabiskan masa untuk membincangkan bagaimana Jeneral Yoweri Museveni dapat terus bertanding jawatan Presiden yang kini dipegangnya, pada pemilihan semula tahun 2021.

Pembentukan kumpulan khas dalam kabinet bagi membincangkan bagaimana had umur lantikan Presiden boleh dipinda telah pun diusahakan, dengan penyokong-penyokong Jeneral Museveni terus merayu agar pemerintahan Museveni dapat diteruskan, seiring dengan impian beliau mahu meninggal semasa masih dalam kuasa.

Kerajaan pemerintah Uganda ketika ini tidak dapat mengagak bagaimana reaksi rakyat terhadap cadangan itu, jadi mereka mahu mengubah perlembagaan negara hanya sebab impian seorang individu. Isu itu dilihat lebih penting berbanding hutang negara yang ketika ini sudah mencecah $10 billion.

Bagaimana mampu saya berhenti membandingkan apa yang berlaku di antara Uganda dengan Malaysia, jika itu yang kerajaan kita fokuskan setiap hari?

Ssemujju adalah ahli Parlimen kawasan Kira, bandar kedua paling ramai penduduk di Uganda.

Seorang ahli kepada parti pembangkang Uganda, bekas jurnalis dan pensyarah di Islamic University in Uganda. Artikel ini adalah olahan semula artikel asal 'Malaysia aims to join 20 rich countries and Uganda wants life presidency' yang disiarkan dalam akhbar The Observer.


Wilbur Ross : Jutawan palsu yang tersenarai dalam Forbes dan berjaya memperbodohkan semua orang

Ramai orang yang menjalani dua kehidupan berbeza. Mungkin pada siangnya mereka bekerja sebagai seorang akauntan manakala pada malam hari mereka berubah menjadi pemuzik jalanan. Atau mereka mungkin boleh hidup penuh kecurangan dan mempunyai beberapa pasang kekasih pada satu-satu masa tanpa diketahui.

Sama ada secara rahsia atau terang-terangan, ada pelbagai cara seseorang boleh mendakwa diri mereka menjadi sesuatu yang tidak benar.

Tapi jarang sekali kita dengar orang yang berpura-pura menjadi seorang jutawan. Sememangnya ramai orang menjadi jutawan dalam diam, tapi jutawan palsu? Kamonlah.

Apa yang lebih menarik, jutawan palsu ini sebenarnya kini seolah-olah telah menjadi suatu trend.

Memang mudah untuk mengaku diri anda jutawan jika anda mengenali orang kenamaan, mempunyai pekerjaan atau jawatan tertentu, membawa kereta mewah dan memperolehi pendapatan 6 atau 7 angka.

Namun, perlu anda ingat, bila anda mengaku diri anda terlalu kaya, orang ramai juga akan mula mengorek maklumat kewangan dan aset anda. Forbes selaku badan berkuasa yang menyenaraikan kesemua hartawan terkaya di dunia sebelum ini telah menyenaraikan Ross sebagai salah seorang terkaya di dunia. Selama bertahun-tahun Ross menjadi orang kaya dan mengaku dirinya seorang billionaire, namun akhirnya rahsia Ross terbongkar.

Keseluruhan akaun boleh didapati daripada Forbes. Ross telah didapati mempunyai aset bernilai $2 bilion lebih banyak daripada sepatutnya. Ini disebabkan jumlah itu dimiliki pelabur lain dan dia hanya menguruskan dana tersebut sahaja. Dia tidak memperbetulkan laporan Forbes dan teruja membohongi semua orang tentang nilai bersih hartanya.

Berkali-kali Ross berulang-alik berjumpa dengan wakil Forbes namun dia tetap tidak memberitahu perkara sebenar. Pernah sekali Forbes menyenaraikan harta bersihnya pada $3.1 bilion dan Ross sanggup berdebat mengatakan nilai itu adalah terlalu rendah.

Selama bertahun-tahun Ross mengisytiharkan dirinya sebagai orang kaya dan bangga disenaraikan oleh Forbes. Namun, semuanya terbongkar apabila dia perlu mengisi satu borang pendedahan awam sebelum bertugas di bawah pentadbiran Trump. Seperti yang dijangkakan, jumlah $2 bilion itu tidak disenaraikan di dalam borang tersebut. Ia terus menimbulkan tanda tanya ramai pihak.

Apabila Forbes membuat siasatan, Ross berkata dia telah memasukkan jumlah tersebut ke dalam akaun amanah milik keluarga dan enggan memberikan sebarang dokumen atas alasan "isu kepercayaan". Dari situlah semua orang mendapat tahu yang dia sebenarnya bukanlah billionaire seperti yang didakwa.

Kisah penipuan Ross adalah agak aneh. Namun, ia bukanlah kes berprofil tinggi pertama yang mengaku diri sebagai orang terkaya. Bos Ross, iaitu Presiden Trump sendiri sering menjadi bahan penelitian masyarakat.

Dalam borang pendedahan awam Trump, dia telah mengatakan nilai hartanya adalah sebanyak $10 bilion namun jumlah itu berubah-ubah mengikut 'angin'nya. Sementara itu, Forbes meletakkan nilai bersih hartanya sekitar $3 bilion. Jadi, berapakah sebenarnya nilai harta Donald Trump? Sukar untuk dipastikan kerana ketiadaan pulangan cukai.

Tidak dinafikan sememangnya semua orang tahu Trump seorang yang amat kaya. Tetapi persoalannya, berapa kayakah dia? Menurut seorang wartawan, Timothy O'Brien, yang pernah melihat dokumen pulangan cukai Trump (sebelum disaman malu olehnya), ia sebenarnya mungkin bernilai sekitar $150 hingga $250 juta sahaja.

Ada orang yang sangat suka berlakon seolah-olah mereka adalah jutawan paling kaya, namun ada juga orang yang benar-benar jutawan tetapi mengamalkan bersikap sederhana. Kita ambil satu contoh, Warren Buffet.

Jika dilihat senarai Forbes (ketika artikel ini ditulis), Buffet merupakan orang kedua terkaya di dunia selepas Bill Gates. Dengan nilai harta sebanyak $75.6 bilion, beliau masih hidup dalam kesederhanaan. Walaupun memiliki banyak rumah, kediaman utamanya terletak di Omaha, Nebraska - bukan di kawasan elit seperti 5th Avenue, New York ataupun Beverly Hills. Beliau juga memandu kereta yang biasa-biasa sahaja. Pendek kata, jika kita tidak mengenalinya, kita tak akan menyangka yang beliau sebenarnya adalah orang terkaya dalam dunia.

Adakah apa-apa pengajaran yang kita boleh dapat daripada kisah Ross, Trump dan Buffet ini? Mungkin ya. Anda boleh membohongi semua orang dan mendakwa diri anda jauh lebih kaya daripada realiti - jika anda mahu. Jika anda rasa ia adalah sesuatu yang dibanggakan dan membuatkan orang lebih hormat serta memandang tinggi pada anda, terpulang.

Paling baik sekiranya anda sentiasa mengukur baju di badan, tidak perlu terlalu taksub untuk 'up' diri sendiri.

Semuanya bergantung kepada imej yang anda ingin sampaikan dan berbalik semula kepada matlamat hidup anda. Apa-apa pun beringatlah, orang yang sentiasa hidup dalam kepura-puraan dan bergelumang dengan penipuan ini hidupnya tidak akan diredhai Allah.

Berhentilah menjadi fake dan hipokrit. Biar kita miskin harta, asalkan jiwa dan rohani kita tetap kaya.


Mengapa Golongan Kristian Evangelical Mahukan Jerusalem Menjadi Ibu Negara Israel?

Pada tahun 2016, semasa dalam perlumbaan untuk layak menjadi calon Presiden bagi parti Republican, Donald Trump pada mulanya dianggap tidak mampu memenangi undi mereka yang berfahaman kuat agama Kristian berbanding dengan lawannya ketika itu, Ted Cruz.

Melihat peluang untuk menang agak rendah, Trump akhirnya berikrar akan menjadikan Jerusalem sebagai ibu negara Israel sekiranya dia berjaya menjadi calon Presiden parti Republican dan seterusnya Presiden Amerika Syarikat. Hasil daripada ikrar tersebut, Trump telah pun berjaya memenangi hampir 80% undi daripada golongan penganut Kristian evangelical, berbanding dengan calon lawannya dalam jawatan Presiden, Hillary Clinton.

Kita semua sudah tahu apa yang diumumkan oleh Donald Trump tempohari. Bagaimanapun, tidak ramai yang mengerti mengapa pengumuman itu merupakan satu kemenangan besar pada golongan Kristian Evangelical ini. Seorang pakar teologi bernama Dr. Diana Butler melalui laman Twitter, cuba menerangkan kesan tindakan Trump itu yang dilihat selari dengan kepercayaan kaum Kristian Evangelical.

Menurut beliau, golongan Kristian konservatif Evangelical sudah lama menunggu tibanya detik Jerusalem diangkat sebagai ibu negara Israel. Ini kerana penganut berfahaman evangelical percaya tindakan ini perlu bagi mereka dapat menguasai beberapa lokasi penting di sana, bagi membolehkan pembinaan Temple kaum mereka bermula.

Pembinaan Temple ini dipercayai adalah detik permulaan kepada apa yang terkandung dalam Book of Revelations serta ramalan End of Times, yang mereka percayai akan berlaku. Dr. Diana juga berkata penganut Kristian evangelical sudah terlalu lama menunggu peristiwa ini berlaku dengan ramai yang mahu perkara ini dipercepatkan.

Golongan ini dikatakan berharap berlakunya perang di Timur Tengah sebelum bermulanya apa yang dikatakan The Battle of Armageddon di mana Jesus Christ akan kembali ke bumi dan memusnahkan semua musuh Tuhan.

Dr. Diana Butler menyimpulkan bahawa bagi golongan Evangelical, apa yang berlaku ketika itu akan menjadi klimaks kepada sejarah peradaban mereka, sesuatu yang berkait dengan ramalan dalam kitab Bible. Donald Trump bukan sahaja memenuhi ikrar beliau semasa berkempen, ikrar Trump sendiri dikatakan memenuhi ramalan kepercayaan mereka dari segi teologi.

Pandangan Dr. Diana Butler juga disokong oleh seorang pakar dari Virginia Tech Institute and State University, Professor Matthew Gabriele yang mempunyai kepakaran dalam bidang keganasan berunsurkan agama. Beliau yang mengkaji unsur akhir zaman mengakui kenyataan Dr. Diana Butler benar dan berasas, berdasarkan kepercayaan golongan Kristian Evangelical.

Golongan Kristian Evangelical percaya dengan ramalan apa yang dikatakan kewujudan semula 'The Third Temple' selepas keruntuhan temple kedua yang berlaku pada tahun 70AD akibat serangan tentera Rom. Semenjak itu, tidak wujud sebarang binaan temple dilakukan pada tapak asalnya.

Ramalan berkaitan The Third Temple ini wujud dalam bahagian Daniel, Matthew dan Revelations di dalam Bible serta dalam Epistle kedua Thessalonians dalam New Testament. Menurut ramalan, mereka percaya pembinaan The Third Temple yang dikenali dengan nama 'Tribulation Temple' akan berlaku pada zaman Antichrist ketika dunia sedang menuju kemusnahan.

Selepas zaman tersebut, Jesus Christ akan naik menjadi pemerintah bumi selama 1000 tahun dan ramai penganut Kristian Evangelical mahukan perkara ini berlaku, secepat mungkin.

Bagaimanapun, bukan semua penganut Kristian Evangelical setuju dengan pendapat ini. Seorang Professor bernama Gary M. Burge percaya penganut Kristian Evangelical boleh kekal dengan kepercayaannya dan menolak keputusan Donald Trump itu. Dia yang juga seorang Kristian Evangelical, berpendapat tindakan Trump ini hanya akan mencetuskan huru-hara pada mereka yang terkesan dan mengkritik mereka yang mengaitkan Israel dalam Bible dengan Israel yang ada ketika ini, sebagai tidak berasas.

Menurut satu kajian yang dijalankan oleh Lifeway Research (pautan format PDF) berkenaan reaksi penganut Kristian Evangelical terhadap Israel, 69% percaya yang kaum Jewish mempunyai hak ke atas tanah Israel. Sementara hanya 19% daripada mereka percaya orang Palestin mempunyai hak menuntut tanah di kawasan tersebut.

Apabila diselidik berkenaan pengaruh Bible ke atas pandangan mereka terhadap Israel, 52% daripada responden yang beragama Kristian Evangelical percaya kedudukan Israel sangat penting dalam memenuhi perkara-perkara yang telah diramal dalam kitab Bible.

Walaupun tidak dapat dinafikan Jerusalem adalah pusat kepada Israel lama yang diceritakan dalam kitab Bible, pandangan orang zaman dahulu tentang pusat atau ibu negara berbeza dengan apa yang kita amalkan sekarang. Masyarakat Israel dulu kala mungkin hanya mempunyai satu bandar yang menempatkan istana dan tempat kesucian mereka, dengan hidup banyak berkisar di situ.

Bagaimanapun, kita tidak boleh menafikan peranan Jerusalem pada kehidupan rakyat Palestin. Bahagian timur bandar itu merupakan tempat di mana penganut agama Islam atau Kristian tinggal. Jerusalem atau Baitul Maqdis inilah di mana ditempatkan gereja serta masjid bagi kegunaan masyarakat yang menetap di situ. Dari perspektif Islam pula, Baitul Maqdis merupakan bandar ketiga terpenting selepas Mekah dan Madinah kerana menjadi lokasi Masjid al-Aqsa, jadi tidak menghairankan tindakan Trump ini mendapat tentangan kuat golongan beragama Islam, khasnya rakyat negara Palestin.

Menurut Professor Burge, kebanyakan pegawai kerajaan Amerika Syarikat yang percaya mengubah kedudukan kedutaan Amerika Syarikat satu tindakan bodoh, datang daripada mereka yang sudah hampir menamatkan perkhidmatan ataupun ditukarkan ke jawatan lain.

Professor Burge percaya hanya dengan meningkatkan suara bantahan dari kalangan mereka yang bekerja di sekeliling Trump, barulah tindakan bantahan akan memberikan kesan. Dikhuatiri kesan buruk tindakan ini mungkin sukar untuk dibaiki kemudian hari. Untuk itu, Professor Burge menyeru kepada golongan Kristian Evangelical supaya sama-sama membantah pendapat mereka yang taksub, mahu mempercepatkan kedatangan Jesus Christ.

Donald Trump dipercayai gemar mendengar pandangan Kristian Evangelical yang menjadi penasihatnya - jadi mereka yang mempunyai kesedaran perlu memegang tanggungjawab untuk menyedarkan Trump.

Bukan semua ramalan dalam kitab Bible, perlu diambil secara literal tanpa mempedulikan pandangan yang berbeza, kata Professor Burge.

Olahan semula artikel The disturbing reason why evangelical Christians want Jerusalem to be Israel's capital


Kisah Bagaimana Kerajaan Russia Boleh Terlibat Dengan Skandal Dadah Atlit Olimpik Mereka

Majlis Olimpik Antarabangsa atau International Olympic Committee (IOC) baru saja mengumumkan hasil siasatan mereka terhadap skandal dadah yang berlaku semasa kejohanan Olimpik Musim Sejuk 2014 di Sochi, Russia melibatkan kerajaan Russia sendiri. Hasil siasatan tersebut membuktikan berlakukanya campur tangan kerajaan Russia dalam menggunakan dadah terlarang bagi membantu atlit dari Russia mempertingkatkan keupayaan diri.

Berdasarkan siasatan itu, semua atlit dari Russia tidak akan dibenarkan bertanding di bawah nama negara sendiri dan akan bertanding dengan status 'OAR' atau 'Olympic Athlete from Russia', berikutan penggantungan Russia dalam kesatuan Olimpik sedunia.

Ini termasuklah mengharamkan pegawai sukan dari Russia menyertai pertandingan Olimpik musim sejuk 2018, mengharamkan Menteri Sukan Russia dan Timbalannya daripada mana-mana acara Olimpik selepas ini, menggantung keahilan Presiden Majlis Olimpik Russia, Alexander Zhukov serta meletakkan beberapa sekatan pada atlit Russia yang bakal bertanding menggunakan status OAR.

Bagaimana perkara ini boleh berlaku? Panjang kisahnya. Semuanya bermula dengan Pengarah kepada makmal terbesar anti dadah Russia yang bernama Grigory Rodchenkov.

Pada temasya sukan Olimpik musim sejak 2014, kerajaan Russia mencipta beberapa kaedah dalam memastikan atlit mereka memenangi pungutan pingat terbanyak. Dr. Rodchenkov bertanggungjawab membina dadah pemangkin atlit yang diberikan kepada kebanyakan atlit Russia. Hasil daripada kegiatan itu, Russia mengungguli beberapa acara terbesar sukan tersebut dan seterusnya dinobatkan juara temasya sukan itu.

Tidak ada seorang pun atlit dari Russia ditangkap mengambil dadah terlarang semasa ujian dalam temasya tersebut hasil taktik licik Dr. Rodchenkov serta beberapa orang lagi pegawai perisikan Russia, menukarkan sampel air kencing atlit yang mereka tahu tercemar dadah dengan sampel bersih.

Sebuah lubang rahsia kecil telah dibuat di dalam makmal rasmi anti dadah temasya Olimpik tersebut, yang bersambung dengan sebuah bilik stor bernombor 124 di belakangnya. Pada waktu bekerja, sebuah almari akan diletakkan bagi mengelakkan lubang itu dikesan.

Bilik stor sementara itu menjadi markas rahsia sementara Dr. Rodchenkov ketika temasya berjalan. Setiap malam. Dr. Rodchenkov akan menerima senarai atlit Russia yang perlu ditukar sampel air kencingnya dan akan menunggu di makmal rahsianya, sementara seorang pegawai risikan Russia akan memecah masuk ke dalam makmal rasmi, untuk menghulurkan sampel-sampel atlit Russia yang perlu ditukarkan melalui lubang kecil itu.

Botol-botol itu akan diserahkan kepada seorang lagi pegawai risikan Russia oleh Dr. Rochenkov bagi membukanya. Pegawai risikan itu akan membawanya ke satu lokasi yang tidak didedahkan. Botol tersebut direka oleh syarikat Berlinger dari Switzerland, mempunyai sistem sekuriti yang menunjukkan kesan tertentu jika botol tersebut telahpun dibuka, selepas air kencing diisi ke dalamnya.

Tidak beberapa lama selepas itu, Dr. Rodchenkov akan menerima semula botol tersebut dalam keadaan terbuka dan kosong, tanpa berlaku sebarang kecacatan pada rekaan sekuritinya.

Pasukannya akan bekerja dalam bilik stor 142 menggunakan hanya sebiji lampu bagi mengelakkan kegiatan mereka dikesan. Mereka akan membersihkan botol-botol, dan mengisi semula botol dengan air kencing atlit yang telah mereka ambil lebih awal sebelum temasya sukan bermula. Garam dan air akan ditambah pada sampel untuk memastikan tidak ada perbezaan ketara di antara kedua-dua sampel yang akan dikembalikan dalam makmal sebenar.

Sampel A untuk ujian serta merta sementara sampel B pula akan disimpan selema 10 tahun oleh badan ujian, jika berlaku sebarang keraguan tentang prestasi tersebut. Dua sampel akan dikembalikan ke bilik storan dalam makmal melalui lubang rahsia kepada pegawai risikan Russia yang sedang menunggu.

Menurut pengakuan Dr. Rodchenkov, dia telah pun menerima senarai atlit yang perlu dilindungi dua minggu sebelum temasya sukan itu berlangsung dengan nama atlit serta senarai acara yang disertai dinyatakan. Arahan yang diterima beliau, jika ada mana-mana atliti memenangi sebarang acara, dia bertanggungjawab menukarkan sampel air kencing atlit tersebut.

Apabila disoal siasat bagaimana kerajaan Russia mempunyai akses kepada makmal rasmi serta bagaimana operasi itu dirancang sepenuhnya, Dr. Rodchenkov yang hanya bertanggungjawab dalam operasi rahsia di makmal gagal membantu memberi penjelasan.

Atas usaha beliau 'membantu' Russia memenangi temasya tersebut, Dr. Rodchenkov dianugerahkan anugerah Order of Friendship oleh Presiden Vladimir Putin.

Nasib Dr. Rodchenkov menjunam selepas laporan siasatan dikeluarkan IOC. Selepas skandal ini terdedah pada tahun 2014, siasatan berjalan bertahun lamanya mengakibatkan kebanyakan pingat emas yang dimenangi Russia ditarik balik sedikit demi sedikit. Norway diisytiharkan sebagai pemenang baru temasya tersebut pada 24 November 2017 selepas 2 pingat emas Russia ditarik balik pada tarikh tersebut.

Dr. Rodchenkov dipaksa untuk meletakkan jawatan oleh kerajaan Russia selepas didapati mendedahkan kisah sebenar tentang apa yang berlaku. Ini memaksa Dr. Rodchenkov lari menyelamatkan diri ke Los Angeles, Amerika Syarikat. Dua orang pegawai yang sama-sama berkhidmat dengan Dr. Rodchenkov pula tiba-tiba meninggal dunia atas sebab-sebab tertentu, tidak beberapa lama selepas Dr. Rodchenkov berjaya keluar daripada negaranya.

Ketika diajukan soalan berkenaan mengapa sampai begitu sekali kerajaan Russia mencipta kaedah penipuan sebegitu rupa untuk temasya Olimpik, ujar beliau tekanan ke atas pegawai-pegawai serta mereka yang terlibat terlalu besar.

Temasya di Sochi merupakan satu peluang kepada Russia untuk membuktikan mereka adalah kuasa besar dunia dengan berbillion wang dibelanjakan untuk menukarkan Sochi kepada lokasi sukan berprestij. Vladimir Putin sendiri terlibat secara langsung dalam permohonan hak tuan rumah serta perancangan perjalanan temasya.Berikutan pencapaian kurang memberangsangkan pada temasya sebelum itu, kerajaan Russia mempunyai tekanan untuk memastikan atlit mereka mampu menguasai kejohanan itu yang dianjurkan dalam negara mereka sendiri.

Dilantik sebagai pengarah makmal anti dadah di Moscow semenjak 2005, Dr. Rodchenkov diminta untuk mencipta kaedah bagi meningkatkan prestasi atlit menggunakan dadah tanpa dikesan.

Dadah yang beliau cipta mampu memulihkan atlit lebih cepat selepas latihan dan memaksimakan prestasi atlit semasa kejohanan sebenar, dengan kesemua dadah yang siap dibancuh, diberikan pada pegawai-pegawai kementerian sukan Russia bagi diedarkan pada atlit. Ketika ditanyakan adakah beliau menyesal atas tindakannya, Dr. Rodchenkov menjawab semua itu adalah perkara yang perlu beliau lakukan atas tanggungjawab kerjanya, bagi memastikan dana operasi makmalnya terus datang dari Kremlin.

Kesan skandal ini amat besar pada pembangunan sukan di Russia. Hanya 278 atlit daripada 389 senarai penuh atlit Russia dibenarkan bertanding dalam temasya Olimpik di Rio de Jeneiro, Brazil pada tahun 2016. Russia dilarang oleh IOC daripada menyertai pertandingan temasya Paralimpik 2016. Terdapat bukti-bukti kukuh menyabitkan kerajaan Russia terlibat dalam memberikan dadah terlarang pada atlit-atlit kurang upaya penglihatan, dalam acara angkat berat.

Wakil jurucakap kerajaan Russia menafikan semua tuduhan dalam skandal ini dan menyifatkan segala tuduhan yang timbul berniat jahat, dalam mencemarkan imej kerajaan Russia.

Persoalan yang tidak dapat dijawab sehingga kini walaupun siasatan sudah selesai adalah berkenaan misteri bagaimana mereka yang terlibat, berjaya membuka botol-botol sampel yang selama ini dipercayai 'temper proof.' Dr. Rodchenkov sendiri tidak tahu apa kaedah yang digunakan kerajaannya dalam membuka botol tersebut, tanpa menjejaskan sistem sekuritinya.


Inilah Sepakan Penalti 'Panenka' Yang Boleh Menjatuhkan Maruah Pemain

Sepakan penalti 'Panenka', dinamakan sempena pemain yang menciptanya iaitu penyerang Republik Czech Antonin Panenka, adalah satu cara terhebat untuk memalukan penjaga gol. Pemain yang mengambil sepakan penalti akan mengacah untuk menyepak ke arah kiri atau kanan namun sebaliknya hanya melakukan 'chip' ke arah tengah, menjadikan penjaga gol terpinga-pinga dan hanya menyaksikan bola menerjah jaring.

Namun tidak semua perancangan selalunya menjadi. Bila ia berlaku, bukan penjaga gol tetapi pemain yang mengambil sepakan tersebut yang akan kecewa. Berikut adalah senarai 5 sepakan penalti 'Panenka' yang menemui kegagalan dan juga melucukan.

Ia berlaku di dalam perlawanan persahabatan jadi ia tidak terlalu diperbesarkan. Tetapi sepakan penalti Fernando Tissone dalam perlawanan tersebut ketika Malaga menentang pasukan Argentina, San Lorenzo pada tahun 2015, kekal menjadi salah satu Panenka yang paling mudah diselamatkan dalam sejarah.

Jika penjaga gol boleh mengagak arah cubaan yang akan dilakukan pengambil sepakan penalti, selalunya mereka boleh menangkap bola dengan mudah. Tetapi dalam kes Tissone ini, rancangannya terlalu mudah dibaca sehinggakan penjaga gol tidak perlu bergerak dari kedudukannya dan langsung tidak menggunakan tangannya. Beliau hanya berdiri tegak dan mendada bola tersebut. Selepas itu, beliau berpaling ke arah Tissone dan mengatakan sesuatu yang gagal dirakam oleh kamera. Lagaknya itu seolah-olah mengatakan: "Adakah kamu rasa saya akan tertipu dengan helah mudah seperti itu?".

Kadang kala kegagalan ketika melakukan Panenka boleh menjadi sesuatu yang melucukan hanya disebabkan betapa teruknya cara ia dilaksanakan. Jika anda mencuba melakukan Panenka, tetapi cubaan untuk melakukan chip tidak berhasil, arah gerakan bola juga tidak seperti dirancang, dan hanya dapat menyaksikan penjaga gol mengekalkan kedudukan asalnya. Alexandre Pato pernah merasai pengalaman itu. Ketika penentuan sepakan penalti untuk menentukan pemenang suku akhir Copa do Brasil pada 2013 di antara Corinthians dan Gremio, beliau perlu menjaringkan penalti tersebut untuk mengelakkan Corinthians daripada tersingkir, namun apa yang berlaku adalah beliau hanya menyaksikan cubaannya untuk mengelirukan bekas rakan sepasukannya di AC Milan, Dida, diselamatkan dengan mudah dan selesa.

Jason Cummings mengalami masalah yang begitu berbeza dengan Pato ketika beliau menjadi pengambil sepakan penalti di separuh masa pertama untuk pasukan Hibernian dalam perlawanan separuh akhir Scottish Cup menentang Dundee United pada tahun 2016.

Penyerang muda itu dalam prestasi terbaiknya menjelang perlawanan tersebut dan keyakinannya mungkin telah mengatasi dirinya sendiri. Beliau boleh memilih untuk menyepak  bola ke penjuru kiri atau kanan gol, namun sebaliknya beliau cuba melakukan Panenka. Beliau berjaya melakukan chip, namun ia terlalu kuat. Penjaga gol sudah terpedaya dengan helahnya tetapi malangnya bola tersebut melepasi palang gol, dan membuatkan Cummings menyumpah dirinya sendiri dengan perasaan malu. Ketika analisis pada rehat separuh masa pertama, pengulas mengatakan, "Beliau cuba untuk kelihatan hebat dan bijak". Seperti yang sentiasa diperkatakan oleh umum, "Tiada sesiapa pun suka kepada orang yang cuba tunjuk pandai".

Kegagalan sepakan penalti yang diambil oleh Milos Adamovic untuk pasukannya Radnik Surdulica ketika tewas di tangan pasukan Napredak Krusevac di Liga Serbia membuktikan Panenka bukanlah sesuatu yang sepatutnya dilakukan oleh pemain yang sudah berusia.

Cubaannya agak mengelirukan disebabkan oleh keyakinannya ketika membuat larian dan cara sepakannya yang sangat teruk. Lariannya sebelum membuat cubaan sangat meyakinkan dan kelihatan seperti akan berhasil, dan juga berjaya menutup segala helah yang dirancangkan, tetapi kemudian beliau telah menjadikan usahanya itu sia-sia dengan kesilapan yang besar. Hasilnya bola pergi ke arah budak pengutip bola, bukannya ke dalam gol. Bukan sesuatu yang mengejutkan Adamovic tidak pernah mewakili Serbia di peringkat antarabangsa.

Romario Balde adalah sebahagian daripada pasukan Benfica yang berjaya ke perlawanan akhir UEFA Youth League pada musim 2013-14 dan kemudian menjaringkan 3 gol ketika mereka melangkah ke peringkat 8 terbaik pada tahun seterusnya.

Sebagai pemain veteran di dalam pertandingan tersebut, beliau menjadi pilihan yang sesuai setelah mereka dianugerahkan sepakan penalti dalam perlawanan suku akhir menentang Shakhtar Donetsk. Bagaimanapun, sebaliknya yang berlaku. Cubaan penalti Panenka yang dilakukan terlalu lemah yang menyaksikan penjaga gol Oleh Kudryk yang sudah merebahkan badannya ke arah yang salah masih sempat bangun semula dan berjaya menghalang bola dari melepasi garisan gol. Balde kemudian dilihat dengan mukanya yang penuh kekecewaan dan kedua-dua tangannya diletakkan di atas kepala. Perlawanan tersebut berakhir dengan keputusan seri 1-1. Balde menyaksikan perlawanan dari bangku simpanan yang memihak kepada Shakhtar selepas penentuan sepakan penalti yang membawa lawan mereka itu ke peringkat separuh akhir.


10 Jenama Paling Bernilai Di Dunia

Pada awal tahun 2017, sebuah senarai "jenama global paling bernilai" telah dikeluarkan oleh perundingan jenama, Brand Finance. Nampak gayanya, jenama teknologi masih lagi mendominasi carta 10 teratas seperti tahun lepas.

Kedudukan ini adalah berdasarkan wawancara bersama lebih 3 juta pengguna. Ini termasuk maklumat mengenai prestasi kewangan dan perniagaan bagi setiap syarikat, yang diperoleh dari Bloomberg dan Kantar Worldpanel.

Turut disertakan ialah sedikit analisis apa yang berlaku sepanjang tempoh setahun sebelum senarai ini dikeluarkan. Ini menjadi punca kepada perubahan kedudukan syarikat-syarikat tersebut berbanding tahun sebelumnya. Jom kita sama-sama lihat 10 jenama ternama paling bernilai di dunia.

ICBC adalah bank terbesar dan paling berharga di dunia. Tahun ini, bank milik negara China ini berjaya mengatasi Wells Fargo untuk menjadi bank serta jenama kewangan yang paling bernilai.

Pada tahun 2016, ICBC mempunyai keputusan kewangan yang stabil, serta keuntungan bersih yang meningkat sebanyak 1 bilion yuan ($145 juta). Hakikatnya, bank itu mendapat kritikan ramai kerana didakwa atas tuduhan pengubahan wang haram. Pejabatnya di Madrid diserbu pada Februari 2016.

2016 merupakan tahun yang cemerlang buat Facebook. Pada bulan April, Ketua Pegawai Eksekutif (CEO) syarikat gergasi itu, Mark Zuckerberg menggariskan sebuah rancangan bagi tempoh 10 tahun. Ia akan memberi tumpuan terhadap kecerdasan buatan, peningkatan hubungan di seluruh dunia, serta realiti maya dan tambahan syarikat itu.

Pada tahun 2016, pendapatan syarikat media sosial tersebut meningkat sebanyak 51% dan tidak menunjukkan sebarang tanda penurunan pada tahun 2017. Pertumbuhan Instagram dijangka menyumbang sebanyak 20% daripada pendapatan mudah alih Facebook Amerika Syarikat (AS) untuk tahun 2017.

Walmart menewaskan jangkaan penganalisis Wall Street dengan pendapatan mencapai $133 bilion. Kejayaan ini didorong oleh pertumbuhan sebanyak 36% dalam penjualan e-dagang. Ia kekal di tempat ke-8, sama seperti tahun lepas.

Terdapat juga langkah untuk memperbaiki kebajikan para pekerja Walmart, dimana gaji mereka dinaikkan pada tahun lepas. Peruncit ini tidak mengalah untuk tewas di tangan Amazon. Buktinya, Walmart sudah mengusahakan versi tersendiri kedai mereka pada masa hadapan.

Prestasi Verizon menurun berikutan jumlah pendaftaran pelanggan yang lebih sedikit berbanding jangkaan oleh penganalisis Wall Street. Bagaimanapun, pendapatannya tetap terus berkembang.

Verizon ada membuat beberapa langkah penting untuk mengukuhkan kedudukan mereka di masa depan. Ini termasuk mengembangkan bahagian media dengan mengambilalih Yahoo, perkhidmatan video langganan terbaru "Vessel", dan syarikat media "Complex".

Pelanggan Verizon mendapat liputan terbaik di AS. Mereka kini juga dapat mendaftar untuk pelan data tanpa had, yang pertama kali ditawarkan oleh syarikat itu dalam tempoh 5 tahun.

Biarpun skandal Galaxy Note 7 hangat diperkatakan, syarikat milik Korea Selatan itu naik satu tangga pada kedudukan tahun ini. Secara kewangan, Samsung cepat bangkit dari skandal model telefon pintar keluarannya itu. Ia disokong oleh pertumbuhan cemerlang dalam perniagaan cip mereka.

Pada permulaan tahun 2017, Samsung sekali lagi menghadapi skandal apabila ketua syarikatnya ditangkap dalam sebuah tuduhan rasuah. Syarikat itu kemudianya mengumumkan Galaxy S8 yang serba baharu dan unggul. Ia diharapkan bakal menjadi permulaan baru bagi jenama itu.

Microsoft semakin berusaha keras untuk bersaing dengan Apple. Ia memperkenalkan barisan produk baru kepada pelanggan mereka. Pengiklanan Microsoft juga semakin mengikuti Apple. Malah, produknya seperti komputer Surface Studio kelihatan sama seperti Mac.

Pada tahun 2016, Microsoft berhenti mengambilalih LinkedIn yang bernilai $26 bilion. Mereka melancarkan Hololens, goggle realiti yang telah melalui proses penambahbaikan. Namun, tiada satu pun usaha berkenaan yang dapat membantu syarikat itu mengalahkan pesaing terdekatnya, Apple.

AT&T merupakan salah satu daripada peralihan terbesar di media dalam beberapa tahun kebelakangan ini. Syarikat ini berjaya memperoleh Time Warner yang bernilai $85 bilion.

AT&T mengatasi Verizon sebagai jenama telekom yang paling bernilai. Selepas membeli DirecTV pada tahun 2015, ia mengambil pendekatan "monobrand" atau satu jenama dengan menggabungkan dua logo tersebut. Ini sekaligus telah membantu pengiktirafannya di kalangan pengguna.

Pertumbuhan ketara nilai Amazon melayakkannya berada dalam kedudukan "Top 3". Jenama ini terus menjadi kuasa untuk membentuk semula pasaran runcit. Amazon juga mula beralih ke kedai fizikal. Ini termasuk memperluaskan perkhidmatan penghantaran "Amazon Fresh" dan melancarkan kedai "Amazon Go" tanpa pengguna perlu mendaftar keluar.

Dalam tempoh 18 bulan dari April 2017, sebanyak 100,000 peluang pekerjaan akan diwujudkan di AS. Menurut Brand Finance, ia dilihat sebagai suatu tanda bahawa Amazon boleh berada di kedudukan teratas pada tahun depan.

Selepas 5 tahun mengungguli senarai, Apple akhirnya kehilangan takhtanya pada tahun 2017. Dalam beberapa tahun kebelakangan ini, kelebihan teknologi yang ada pada syarikat ini mula hilang. Peminat setia Apple telah sedikit sebanyak hilang kepercayaan terhadap jenama gergasi ini. Syarikat itu didakwa terlalu mengeksploitasi kerelaan para pelanggannya setianya.

Menurut Brand Finance, penurunan nilai jenama Apple adalah disebabkan beberapa faktor. Antaranya ialah persaingan yang semakin tinggi daripada pesaing mereka seperti Samsung, dan jenama dari negara China seperti Huawei dan OnePlus. Kegagalan untuk menjana pendapatan penting daripada produk baru mereka seperti Apple Watch turut menjadi punca.

Kali terakhir Google berada di nombor 1 jenama paling bernilai adalah 6 tahun lalu. Kejayaan ini telah dibantu oleh pertumbuhan pendapatan iklan sebanyak 20%. Ia juga memperkenalkan iklan baru selama 6 saat yang mendapat sambutan hangat di YouTube dan dilihat sesuai untuk pengguna mudah alih.

Ekuiti jenamanya juga meningkat sejak Google menghapuskan talian telefon pintar Nexus. Keputusan ini dibuat bagi memihak kepada apa yang dipanggil sebagai struktur "monobrand".

Pada akhir bulan Mac, seramai 250 pengiklan YouTube yang terdiri daripada barisan jenama terkemuka bertindak memboikot Google. Ini berikutan beberapa iklan utama dilaporkan diletak bersebelahan video ekstremis di laman web milik Google. Bagaimanapun, Google enggan ambil pusing dengan perkara tersebut.


Bekas guru pedofil ini membuat pendedahan tentang sisi gelap hidupnya

Apabila berbicara tentang isu pedofil, kita sering membayangkan orang yang tidak berhati perut sehingga sanggup mencari kanak-kanak sebagai mangsa. Kita juga percaya yang mereka suka mencabul kanak-kanak serta gemar melakukan hubungan seksual bersama anak kecil yang naif dan tidak berdosa.

Namun, menurut seorang lelaki yang mempunyai sejarah pedofilia, tidak semua pedofil bertindak mengikut gerak hati secara membabi buta dan ada pedofil menghadapi kesukaran dalam mampu menahan keinginan pertama mereka.

Gary Gibson merupakan seorang bekas guru Kristian berusia 65 tahun dari Oregon, Amerika Syarikat. Seperti ramai lagi pedofil yang lain, dia merupakan pedofil yang tidak melakukan kesalahan serius malah menggambarkan dirinya sebagai "pedofil suci" walaupun sering berasa tertarik kepada kanak-kanak perempuan berusia antara 6 hingga 12 tahun.

Sepanjang kehidupannya, dia bergelut untuk menangani kesengsaraan yang dialami. Atas sebab itu, dia memutuskan untuk menubuhkan sebuah organisasi bukan untung yang dinamakan Persatuan Pencegahan Gangguan Seksual untuk membantu orang lain yang menghadapi masalah serupa.

Gary telah mula memperjuangkan dan tanpa berselindung menceritakan kisah pergelutannya sebagai seorang pedofil dalam sebuah video yang dimuat naik di Youtube baru-baru ini. Dalam video itu, dia membuat pengakuan tentang menjadi seorang pedofil, kesalahan tanggapan orang ramai terhadap pedofil dan apakah fikiran/perasaan pedofil yang sebenarnya.

Semuanya bermula dengan keluarga Gary. Salasilah keluarga Gary memang sejak turun-temurun lagi telah membawa kisah hitam penderaan seksual di kalangan ahli keluarga. Datuk Gary telah melakukan penderaan seksual terhadap ibu serta salah seorang kakak Gary. Manakala ibunya pula dikenali kerana gemar mengajak kanak-kanak lelaki yang tidak dikenali masuk ke rumah untuk dijadikan bahan melampiaskan nafsu.

Menurut Gary, masyarakat mempunyai tanggapan bahawa pedofil terdiri daripada orang lelaki sahaja. Namun, ini sebenarnya suatu mitos kerana ibu dan kakak-kakaknya juga merupakan pedofil yang mempunyai nafsu terhadap budak lelaki.

Gary sedar bahawa dirinya sudah lama sentiasa tertarik dengan kanak-kanak perempuan. Kadang-kadang dia suka memeluk mereka dengan erat ataupun menyentuh di bahagian-bahagian yang tidak sepatutnya. Namun, dia masih mampu mengawal keinginan daripada melakukan hubungan seksual dengan mana-mana kanak-kanak. Keinginan inilah yang membuatkan Gary berasa amat sukar dan bergelut setiap hari.

Selepas bercerai dengan isteri pertamanya, Gary berpindah ke Pasifik Selatan. Di sana, terlalu ramai kanak-kanak yang dibiarkan berlari ke sana ke mari oleh ibu bapa dalam keadaan telanjang. Sudah tentulah situasi ini menambahkan lagi keresahan dalam diri Gary memandangkan dia seorang pedofil.

Gary amat tidak tahan dengan keadaan itu dan cuba mendapatkan nasihat kaunseling. Namun, pakar kaunseling tidak mahu lagi berjumpa dengan Gary selepas mendapat tahu dia mempunyai keinginan untuk melakukan hubungan intim bersama kanak-kanak.

Ditolak oleh pakar kaunseling merupakan saat yang paling getir dalam hidup Gary kerana ketika itu keadaannya adalah paling kritikal. Dia berasa sangat kesunyian dan tidak punya siapa-siapa lagi dalam dunia. Gary juga berisiko tinggi untuk melakukan hubungan dengan kanak-kanak dan pergelutannya umpama sebuah bom jangka. Bila-bila masa sahaja boleh meletup.

Pada tahun 2005, Gary berkahwin buat kali kedua dengan seorang jururawat bernama Tabitha Abel. Sepanjang kedua-dua perkahwinannya, dia tidak mempunyai sebarang masalah dengan 3 anak serta 10 orang cucu kerana Gary sentiasa cuba menahan diri daripada godaan.

Setelah anak-anaknya membesar, Gary dan Tabitha memilih untuk mengambil anak angkat. Ketika itulah dia telah dituduh berbaring di atas katil tanpa seurat benang bersama anak angkatnya yang berusia 10 tahun.

Menurut Gary, perkara itu sebenarnya tidak pernah berlaku. Anak angkatnya itu mengalami masalah "memori palsu" dan berpunca daripada kes inilah Gary mula mengambil keputusan untuk mendedahkan perihal dirinya yang sebenar dan mula menceritakan sisi gelap hidupnya secara terbuka.

Tabitha sentiasa percaya dengan Gary dan menyokongnya untuk menjadi seorang kaunselor profesional bertauliah untuk membantu orang yang senasib dengan dirinya. Gary kemudian menyambung pengajian dalam Ijazah Sarjana Kaunseling Kesihatan Mental di Walden University.

Nasib sekali lagi tidak menyebelahi Gary apabila dia terus diberhentikan daripada pengajian selepas membuat pengakuan semasa sesi perkongsian masalah dengan penyelia dan pelajar-pelajar lain.

Menurut Gary, dia tidak pernah menyakiti mana-mana kanak-kanak sepanjang hidupnya. Dia hanya mempunyai isu dalaman yang tidak dapat dibendung dan hanya inginkan bantuan daripada orang sekeliling. Walau bagaimanapun, Gary sering dikecam dan ditolak oleh masyarakat sejurus mendapat tahu dia seorang pedofil.

Namun Gary masih tidak berputus asa. Dia masih lagi mahu memperjuangkan usaha dalam membantu golongan pedofil yang senasib dengannya. Disebabkan itulah Gary menubuhkan Persatuan Pencegahan Gangguan Seksual dengan harapan dapat membantu pedofil lain mengatasi godaan dan menghulurkan bantuan yang enggan diberikan oleh orang lain.

Tidak dinafikan yang salah itu tetap salah. Di Malaysia sendiri terlalu banyak kes orang dewasa yang memperkosa anak kecil tanpa sekelumit rasa ihsan atau belas kasihan. Apa yang lebih menyedihkan ialah majoriti mangsa terdiri daripada ahli keluarga sendiri.

Pihak berkuasa sememangnya mempunyai peranan penting dalam membendung masalah pedofil dalam negara. Walau bagaimanapun, kita juga boleh turut sama memainkan peranan dengan cuba menjadi masyarakat yang lebih prihatin dan menolong mereka yang memerlukan bantuan seperti Gary. Jika anda sedar mana-mana ahli keluarga atau rakan baik anda mempunyai tanda-tanda seorang pedofil, bawalah dia mendapatkan bantuan dengan segera.

Kisah Gary sebagai seorang pedofil yang bergelut dengan keinginan ini adalah saling tak tumpah seperti kisah bekas penagih, penghidap AIDS, warga LGBTQ atau gelandangan yang sering dipandang serong dan dipulaukan masyarakat. Anda cuba bayangkan jika isterinya juga meminggirkan Gary, pada siapa lagi Gary nak mengadu nasib dan menagih bantuan? Silap hari bulan, keinginannya makin membuak-buak sehingga tidak terkawal dan terus mencari mangsa demi mangsa.

Kalau kita tak mampu nak bantu dengan cara lain, sekurang-kurangnya kita boleh tadah tangan untuk doakan mereka. Itu mungkin jauh lebih baik daripada berterusan mengeji dan mengecam sehingga akhirnya menyebabkan lebih banyak kesan buruk yang berlaku.


Inilah Kereta Api Laju Shinkansen Yang Terinspirasi Daripada Haiwan Dan Alam Sekitar

Sebelum ini, kami pernah menulis mengenai 4 kereta api paling laju di dunia. Dengan kecanggihan teknologi dan lebih banyak penyelidikan yang dilakukan, kami percaya senarai tersebut mungkin berubah beberapa tahun pada masa akan datang.

Dalam senarai tersebut, adakah anda perasan apakah persamaan antara keempat-empat jenis kereta api tersebut?

Jawapan mudahnya, rekabentuk kepala atau bahagian hadapan gerabak paling hadapan kereta api tersebut. Terdapat sebab mengapa rekabentuk kereta api laju biasanya direkabentuk sebegitu rupa. Menariknya, rekabentuk tersebut mengambil inspirasi daripada alam sekitar atau lebih tepat lagi daripada seekor burung!

Jepun merupakan sebuah negara yang maju dan terkehadapan dalam pembinaan kereta api berkelajuan tinggi. Pada tahun 1989 lagi, mereka sudah mempunyai sebuah kereta api laju atau dikenali juga sebagai "shinkansen" yang mampu bergerak selaju 270 km/j. Para juruteranya sentiasa membuat penyelidikan bagi menghasilkan kereta api yang lebih pantas. Walau bagaimanapun, mereka tetap mempunyai masalah.

Masalah utama yang dihasilkan oleh kereta api laju adalah bunyi bising yang dihasilkan. Sebagai contoh, apabila melalui sebuah terowong, keretapi api laju tersebut akan menghasilkan sebuah gelombang bertekanan tinggi atau dikenali sebagai 'sonic boom' yang menghasilkan bunyi yang sangat bising.

Bunyi yang sangat bising ini dikatakan dapat didengari dari jarak sejauh 400 meter. Kerana kebanyakan laluan kereta api ini akan melalui kawasan kediaman dan mempunyai kepadatan penduduk yang tinggi, maka bunyi bising daripada kereta api ini merupakan satu masalah yang besar yang perlu diselesaikan tersebut dahulu. Kerajaan Jepun telah menetapkan undang-undang bahawa bunyi yang dihasilkan oleh kereta api ini tidak boleh melebihi 70dBA.

Eiji Nakatsu adalah seorang jurutera yang bertanggungjawab membuat revolusi pada rekabentuk hadapan shinkansen. Beliau juga merupakan seorang pemerhati burung. Selepas mendengar sebuah pembentangan pada tahun 1990 daripada seorang jurutera penerbangan mengenai burung, beliau mendapat inspirasi untuk mengkaji lebih dalam bagaimana rekabentuk sesuatu burung itu mampu menyelesaikan masalah bunyi bising yang dihasilkan oleh kereta api berkelajuan tinggi.

Secara ringkasnya terdapat 3 rekabentuk kereta api ini yang diinspirasikan daripada binatang:

Pantograf adalah bahagian yang menghubungkan bahagian atas kereta api dengan kabel elektrik di trek laluan kereta api. Rekabentuk pantograf ini diubah menyamai rekabentuk bulu burung hantu yang melengkung dan bergerigi, membolehkannya terbang secara senyap.

Ianya mengambil inspirasi daripada rekabentuk badan penguin yang mudah meluncur pantas di atas ais, seterusnya dapat mengurangkan rintangan angin.

Rekabentuk kepala kereta api diinspirasikan daripada rekabentuk burung raja udang (kingfisher) yang mempunyai kemampuan untuk terbang dari udara ke dalam air untuk menangkap ikan dengan begitu pantas. Rekabentuk kepalanya yang unik itu dapat mengurangkan rintangan apabila bergerak dari medium yang berbeza iaitu udara ke air dan hanya menghasilkan percikan air yang sangat minimum.

Sebagai manusia, sebenarnya banyak lagi inspirasi dan pengajaran yang boleh diperolehi daripada alam sekitar, tumbuh-tumbuhan dan binatang ciptaan Tuhan yang ada disekeliling kita. Kisah rekabentuk shinkansen ini hanyalah salah satu daripadanya.


6 produk syarikat gergasi yang menemui kegagalan

Manusia tidak pernah lari daripada membuat kesilapan. Begitu juga dengan mana-mana perniagaan. Mesti ada jatuh bangunnya.

Sebagai usahawan yang menghasilkan produk atau perkhidmatan, anda boleh menghabiskan semua sumber untuk menilai risiko sebelum bermula, namun akhirnya, anda masih perlu 'pejam mata' dan beranikan diri mengambil tindakan. Jika anda tidak berhati-hati, anda boleh jatuh terduduk akibat kegagalan.

Adakalanya, sesebuah syarikat mengeluarkan produk atau perkhidmatan yang boleh mengubah dunia. Syarikat seperti Apple, Google dan Uber misalnya, telah berkali-kali mencipta sejarah sepanjang satu atau dua dekad yang lalu. Walau bagaimanapun, ada masanya sesebuah konsep baru tidak dapat diterima masyarakat. Mungkin kerana ia merupakan suatu idea yang teruk ataupun ia terlalu ke hadapan.

Kami kongsikan 5 produk yang dihasilkan oleh syarikat-syarikat gergasi namun akhirnya menemui kegagalan:

Telefon pintar Samsung Galaxy Note 7 mungkin merupakan kemunculan telefon paling menghampakan yang pernah kita ingat. Terlalu banyak laporan dan berita berkenaan baterinya yang terbakar secara tiba-tiba. Ini membawa kepada penarikan semula telefon itu secara besar-besaran dan kerugian pendapatan mencecah jutaan dolar. Sukar dipastikan sama ada produk tersebut boleh pulih semula atau Samsung mampu mendapatkan semula momentum dengan Galaxy Note 8. (Sumber)

Google telah bereksperimen dengan pelbagai teknologi selama ini dan kebanyakannya adalah praktikal untuk digunakan dalam kehidupan seharian. Google Glass merupakan salah satu produk yang ditunggu-tunggu dan jutaan pengguna di seluruh dunia berasa amat teruja untuk mencubanya. Namun apakan daya, ia tidak begitu memberangsangkan. Mungkin ia masih terlalu awal untuk masyarakat zaman ini. Apa-apapun, mesti akan ada teknologi yang seakan-akan sama muncul tidak lama lagi. (Sumber)

Anda tidak sepatutnya membuat kerja separuh jalan dan halai-balai. HP belajar daripada kesilapan mereka semasa mengumumkan pelancaran Touchpad iaitu sebuah produk yang dikatakan mampu bersaing dengan Apple iPad pada tahun 2011. Disangkakan panas hingga ke petang, namun hujan pula di tengah hari. Touchpad menemui kekecewaan dan sejak itu telah menjadi bahan kajian kes bagi kegagalan produk dalam industri teknologi. Touchpad mempunyai perisian yang banyak kekurangan, strategi pemasaran yang teruk dan pelbagai lagi faktor hingga menyebabkan ia dikuburkan. (Sumber)

Dunia kini penuh dengan peranti kecergasan dan kesihatan seperti Fitbit, Apple Watches dan Garmin. Nike juga ingin cuba memasuki pasaran dengan FuelBand yang sebenarnya telah menjadi perintis dalam beberapa aspek. Walau bagaimanapun, Fuelband hanya mampu bertahan seketika sahaja, selama 4 tahun, sebelum dihentikan pengeluaran pada tahun 2014. Ini sekali gus membuktikan wujud terlalu banyak persaingan dalam penghasilan produk fitness tracker seperti FuelBand. (Sumber)

Vine merupakan rangkaian media sosial pilihan ramai suatu ketika dahulu untuk beberapa ketika, jadi ia sebenarnya bukanlah gagal 100%. Ia adalah sejenis 'Twitter untuk video' yang pada akhirnya dimiliki sepenuhnya oleh Twitter. Namun, Vine tidak dapat bertahan kerana persaingan daripada Instagram dan Snapchat yang menjadi semakin popular. Ia dibubarkan pada tahun 2016 namun masih lagi wujud dalam aplikasi Vine Camera. (Sumber)

'Produk' ini adalah agak 'istimewa'. Universiti ini dilancarkan secara rasmi pada tahun 2005 untuk mengaut keuntungan dalam pendidikan bidang hartanah. Walaupun kampusnya telah dibubarkan, namun tindakan undang-undang masih berlarutan. Saman-saman yang diterima mengatakan pihak universiti telah menipu pelajar dengan menyasarkan pelajar yang tidak memperoleh kredit langsung atau tidak pernah menerima pendidikan rasmi. Malah, ia sebenarnya dikatakan adalah sejenis scam yang dirancang. (Sumber 1, 2)


Bagaimana Tindakan Donald Trump Mengiktiraf Jerusalem Dilihat Mampu Memporak-Perandakan Dunia?

Kerajaan Malaysia telah pun mengeluarkan kenyataan mengkritik keras tindakan keras Presiden Amerika Syarikat, Donald Trump mengiktiraf Jerusalem sebagai ibu negara Israel dan usaha mereka untuk menjadi negara pertama meletakkan pejabat kedutaan di situ.

Kerajaan Amerika Syarikat sudah pun menandatangani perjanjian untuk menangguhkan perpindahan dari Tel Aviv ke Jerusalem, bagi memberikan masa menghadapi bantahan orang ramai yang diyakini akan berlaku. Mengapa pertukaran ini merupakan satu isu besar?

Pada asasnya, pertukaran pejabat kedutaan Amerika Syarikat daripada Tel Aviv ke Jerusalem adalah satu proses yang ringkas, memandangkan US sudah pun mempunyai pejabat konsulat di sana. Bagaimanapun, US memutuskan untuk menjadikan Jerusalem sebagai lokasi kedutaan mereka dengan Tel Aviv akan diturunkan kepada pejabat konsulat.

Menukar lokasi pejabat kedutaan US ke Jerusalem mampu mengeruhkan hubungan diplomatik di antara US dengan negara-negara Arab serta mampu meledakkan protes di kalangan penduduk US sendiri, malahan daripada seluruh dunia.

Status Jerusalem sehingga sekarang dianggap sensitif bagi beberapa pihak, akibat konflik yang timbul di antara Palestin dengan Israel, dengan Palestin juga mengiktiraf Jerusalem sebagai ibu negara mereka. Persatuan Bangsa-Bangsa Bersatu juga meletakkan Jerusalem di bawah status corpus seperatum atau 'badan yang berasingan' atas kepentingan Jerusalem sebagai tanah bagi penganut beberapa agama berkumpul.

Dengan memindahkan pejabat kedutaan mereka ke Jerusalem, secara tidak sengaja kerajaan US seolah-olah melanggar kesemua rundingan dan persetujuan yang telah dicapai sebelum ini kerana US kelihatan mengiktiraf kedudukan Jerusalem sebagai ibu negara Israel.

Selepas PBB meletakkan Jerusalem sebagai corpus seperatum pada tahun 1947, peperangan terus meletus selama dua tahun sebelum perjanjian damai dikecapi pada tahun 1949. Perjanjian dicapai bagi membahagikan Jerusalem kepada dua bahagian dengan Israel mengawal bahagian barat dan Jordan mengawal bahagian timur, dengan bandar Old City diletakkan di dalam bahagian timur.

Sempadan itu bertahan selama hampir 20 tahun sebelum kerajaan Israel merampas bahagian timur daripada tentera gabungan Mesir, Jordan dan Syria, dalam perang yang dikenali sebagai Peperangan Enam Hari atau Perang Arab-Israel ketiga. Kemenangan tentera Israel itu disambut dengan menjadikan tarikh tamatnya perang tersebut sebagai cuti umum negara Israel dan diberikan nama 'hari Jerusalem.'

Bagaimanapun, kerajaan Palestin dan rakyat mereka beserta banyak pihak antarabangsa, bersetuju untuk terus menjadikan Jerusalem Timur sebagai ibu negara Palestin andainya negara Palestin berjaya ditubuhkan.

Semenjak 1950 lagi, sebanyak 16 negara pernah membuka pejabat kedutaan mereka di Jerusalem. Antaranya Belanda, Ivory Coast, Kenya, Bolivia, Chile, Colombia, Ecuador, Uruguay, Venezuela dan beberapa buah negara lagi.

Pada Julai 1980, kerajaan Israel buat pertama kalinya secara terbuka mengisytiharkan Jerusalem sebagai ibu negara Israel dan langkah ini mendapat kritikan keras daripada PBB, dengan tindakan Israel itu dianggap sebagai satu pelanggaran undang-undang antarabangsa.

Berdasarkan kritikan PBB itu, beberapa negara yang sudah pun mempunyai pejabat kedutaan mereka di Jerusalem mula keluar berpindah dengan Costa Rica dan Republik El Savador menjadi antara negara terakhir berpindah ke Tel Aviv pada tahun 2006.

Sehingga kini, 86 negara mengikuti saranan PBB dengan meletakkan kedutaan mereka di Tel Aviv dan tidak ada negara mempunyai kedutaan di Jerusalem. Kerajaan US belum pernah meletakkan kedutaan mereka di Jerusalem dengan sebuah kawasan di Tel Aviv bernama Herzliya Pituach dipilih sebagai lokasi kedutaan mereka.

Pada tahun 1995, kongres US meluluskan arahan untuk kerajaan US memindahkan kedutaan mereka daripada Tel Aviv ke Jerusalem, bagi mengiktiraf kedudukan Jerusalem sebagai ibu negara Israel.

Namun kesemua Presiden Amerika Syarikat, daripada Clinton, Bush dan Obama memilih sikap untuk menolak perpindahan itu atas dasar keselamatan negara dan menggunakan tempoh menunggu 6 bulan yang dibenarkan kongres Amerika Syarikat, untuk mengelakkan mereka menjadi Presiden Amerika Syarikat yang memindahkan kedutaan ke Jerusalem.

Israel bagaimanapun tetap berusaha meminta kerajaan US supaya meletakkan kedutaan mereka di Jerusalem. Pada tahun 1999, Israel memberikan sebidang tanah pada kadar sewa USD1 setahun selama 99 tahun kepada US untuk dijadikan lokasi pejabat kedutaan mereka di Jerusalem. Tanah itu sehingga kini dibiarkan kosong tanpa sebarang pembangunan dilakukan.

Sehinggalah pada 6 Disember 2017, Donald Trump mengumumkan kerajaan US di bawah pimpinannya akan mula mengambil langkah bagi memindahkan pejabat kedutaan mereka ke Jerusalem, mengotakan janji beliau semasa beliau baharu saja dilantik sebagai Presiden Amerika Syarikat pada awal 2017.

Ketua pejuang Hamas, Ismail Haniya menganggap pengiktirafan Jerusalem itu sebagai satu petanda kerajaan Amerika Syarikat mengisytiharkan perang terhadap negara Palestine. Beliau menganggap Trump telah melanggar usaha-usaha perjanjian damai selama ini dan menghina kedudukan Palestin. Ismail Haniya menggesa agar masyarakat Islam bangkit melakukan intifada menentang campur tangan US terbaru ini.

Presiden Palestine, Mahmoud Abbas mengkritik tindakan Trump dan menganggap Amerika Syarikat kini hilang kelayakan sebagai orang tengah dalam rundingan damai di antara Palestin dan Israel.

Raja Jordan, Raja Abdulla pula menganggap tindakan Trump ini akan menyebabkan pergolakan berlaku di wilayah tersebut. Beliau berpendapat satu-satunya jalan penyelesaian adalah dengan mewujudkan dua negara dengan Jerusalem dilihat sebagai kunci kepada usaha pendamaian.

Presiden Turki, Reccep Tayyip Erdogan pula mengkritik keras tindakan US dengan mengatakan Trump telah melanggar sempadan yang selama ini dipegang oleh seorang Muslim serta akan memutuskan hubungan diplomatik di antara Turki dengan Israel jika perkara itu berlaku kelak.

Sementara itu, Perdana Menteri Israel, Benjamin Netanyahu memuji pentadbiran Trump atas langkah berani itu dengan menyatakan terima kasih tidak terhingga bagi pihak masyarakat Jewish serta berbangga kerana Trump dapat mengenalpasti kebenaran sebenar yang telah termaktub selama ini.

Netanyahu mengakui hanya dengan menjadikan Jerusalem sebagai ibu negara Israel, barulah proses keamanan dapat diteruskan.


Wanita Penghidap Kanser Ini Mengembara Ke 7 Keajaiban Dunia Dalam Masa 2 Minggu

Pembuat filem yang berasal dari San Francisco, Megan Sullivan menjalani kehidupan yang tenang dan normal sehingga beliau mengalami nasib yang buruk.

Beliau jatuh dari ketinggian 50 kaki ketika sedang mendaki di Yosemite, dilanggar kereta dan didiagnosis dengan kanser kulit.

Sullivan menghidap kanser kulit yang dirawat secara pembedahan, tetapi bertarung dengan kematian membuka matanya dan membuatnya menyedari bahawa masih banyak yang ingin dilakukannya.

"Selepas bulan terburuk dalam hidup saya, saya mula memikirkan semula bagaimana untuk menjalani hidup saya". Dua minggu kemudian, beliau memutuskan untuk melihat Tujuh Keajaiban Baru Dunia, yang dipilih oleh New7Wonders Foundation.

Perhentian pertamanya adalah Chichen Itza, diikuti oleh Machu Picchu, Cristo Redentor, Colosseum, Petra, Taj Mahal, dan Tembok Besar China.

Pembuat filem muda itu berkongsi gambar dan video yang menarik daalam perjalanannya di laman web peribadinya, Instagram, dan juga halaman Youtube. Untuk setiap perhentian dan gambar, Sullivan berkongsi kisah peribadi atau memberikan nasihat untuk perancangan dan belanjawan bagi perjalanan yang sama.

Reaksi beliau terhadap berita itu boleh memberi inspirasi kepada setiap orang yang menderita penyakit ini.

Beliau telah berlatih selama 3 tahun di laluan El Capitan semata-mata untuk mendaki di pergunungan Yosimate. Namun usahanya menemui kegagalan malah tragedi yang berlaku hampir mencabut nyawanya apabila terjatuh dari ketinggian 50 kaki ketika melakukan pendakian.

Selepas tragedi tersebut, beliau mula menyesal dan menyoal dirinya kembali. "Apa yang aku nak buktikan? Apa yang aku dapat kalau aku berjaya capai cita-cita pendakian yang gila ini?".

Hanya dalam tempoh seminggu selepas itu, beliau dilanggar pula oleh sebuah kereta semasa menunggang Vespa dan beberapa hari kemudian semasa pemeriksaan rutin beliau didiagnosis dengan kanser kulit. Wanita muda ini telah mempelajari sesuatu yang besar akibat dari tragedi dan berita yang sangat menakutkan itu.

Bayangkan bagaimana perasaan wanita muda yang cantik ini merasai pengalaman terjatuh ketika mendaki setinggi 50-kaki mendaki, dilanggar sebuah kereta dan selepas itu mendapat berita yang menakutkan, "Anda Menghidap Kanser Kulit", semuanya hadir dalam masa hanya lebih kurang sebulan.

Selepas menempuhi bulan terburuk dalam hidupnya, wanita ini mula menimbang semula cara hidupnya. Tidak lama kemudian, beliau menyedari bahawa dirinya sendiri yang menjadi penghalang kepada apa yang diinginkan dalam hidupnya.

Disebabkan telah memiliki persepsi pandangan hidup yang baru iaitu "hiduplah sepenuhnya", Beliau berjaya menjelajah ke 12 buah negara yang merangkumi jarak 28,211 batu. Kembara beliau ke 7 keajaiban dunia itu hanya mengambil masa selama 13 hari.

Beliau sentiasa berkata: "masa dan wang tidak pernah mencukupi" tetapi sebenarnya itu hanyalah alasan. Sebenarnya - beliau hanya takut dengan kegagalan dirinya sendiri.

Dan satu-satunya penyesalan yang dialami dalam hidupnya adalah beliau gagal untuk mengambil sebarang peluang yang ada di depan mata.